
**บทที่ 1**

**สถานการณ์โรคพิษสุนัขบ้าในประเทศไทย**


**๑. สถานการณ์โรคพิษสุนัขบ้าในสัตว์**(ข้อมูลจากสำนักควบคุม ป้องกันและบำบัดโรคสัตว์ กรมปศุสัตว์) (ข้อมูล ณ วันที่ ๒ ธันวาคม 2564)

ในพื้นที่ประเทศไทย พบรายงานผลบวกของโรคพิษสุนัขบ้าในสัตว์ จำนวน ๑๙๑ ตัว คิดเป็นร้อยละ ๓.๔๓ ของตัวอย่างทั้งหมด (๕,๕๖๔ ตัว) ซึ่งมีอัตราการพบโรคพิษสุนัขบ้าในสัตว์ใกล้เคียงกับปี พ.ศ. 2563 ที่พบรายงานผลบวกของโรคพิษสุนัขบ้าในสัตว์ จำนวน 236 ตัว คิดเป็นร้อยละ 3.45 ของตัวอย่างทั้งหมด (๗,๐๖๐ ตัว) และพบผู้เสียชีวิตจากโรคพิษสุนัขบ้า จำนวน ๔ ราย



**ภาพที่ 1 ข้อมูลการพบผลบวกของโรคพิษสุนัขบ้า**

ในระหว่างวันที่ 1 มกราคม - 2 ธันวาคม ๒๕64 พบว่า มีจังหวัดที่ไม่พบโรคพิษสุนัขบ้าในคนและในสัตว์ติดต่อกันมากกว่าสองปี จำนวน ๒๒ จังหวัด ซึ่งจังหวัดเหล่านี้เข้าหลักเกณฑ์เพื่อรับการประเมินในการประกาศเขตปลอดโรคพิษสุนัขบ้าได้ในปี พ.ศ. 2565 ส่วนจังหวัดที่มีการพบโรคพิษสุนัขบ้า มีทั้งสิ้น 33 จังหวัด โดยพบการระบาดในสัตว์ แต่ไม่พบในคน จำนวน 30 จังหวัด ทั้งนี้ มีผู้เสียชีวิตด้วยโรคพิษสุนัขบ้าใน 3 จังหวัด ประกอบด้วย จังหวัดที่มีการพบการระบาดในสัตว์และพบการเสียชีวิตในคน จำนวน 2 จังหวัด ได้แก่ จังหวัดสุรินทร์ และจังหวัดบุรีรัมย์ โดยเฉพาะจังหวัดสุรินทร์จะมีการพบผู้เสียชีวิตอยู่ 2 ราย ส่วนจังหวัดเพชรบูรณ์ ไม่พบสถานการณ์แพร่ระบาดในสัตว์ แต่มีผู้เสียชีวิตเนื่องจากสัมผัสสัตว์และโดนสัตว์กัดจากจังหวัดอื่น แต่ไปพำนักที่จังหวัดเพชรบูรณ์และเสียชีวิต ทั้งนี้ ในปี พ.ศ. 2564 พบว่า มีการเกิดโรคพิษสุนัขบ้าในสุนัขร้อยละ 84 พบในโคเพิ่มมากขึ้นถึงร้อยละ 22 พบในแมวร้อยละ ๓ และพบในสุกรร้อยละ 1 นอกจากนี้ พบในกลุ่มสัตว์ที่มีเจ้าของร้อยละ 38 พบในกลุ่มสัตว์ที่ไม่มีเจ้าของร้อยละ 21 และพบในกลุ่มสัตว์ที่ไม่ทราบข้อมูลร้อยละ 11



**ภาพที่ 2 สถานการณ์โรคพิษสุนัขบ้าในสัตว์เชิงพื้นที่ ปี พ.ศ. 2564**

สำหรับแผนการดำเนินงานควบคุมโรคพิษสุนัขบ้าในสัตว์ ในปีงบประมาณ พ.ศ. ๒๕๖๕ จะมีการแบ่งออกเป็น 4 กลุ่ม โดยกลุ่มแรกสัตว์มีเจ้าของ จะดำเนินการในเรื่องของการขึ้นทะเบียนและการฉีดวัคซีนป้องกันโรคพิษสุนัขให้ครอบคลุมรวมถึงการผ่าตัดทำหมัน ซึ่งใกล้เคียงกับกลุ่มสัตว์มีเจ้าของ (เลี้ยงปล่อย) ซึ่งทั้งสองกลุ่มจะได้รับวัคซีนป้องกันโรคพิษสุนัขบ้า แต่ในส่วนของสัตว์ที่มีเจ้าของนั้นต้องมีการประชาสัมพันธ์ให้ความรู้ ในเรื่องของการดูแล ป้องกันสัตว์เลี้ยงไปสัมผัสโรคพิษสุนัขบ้าได้ หากเลี้ยงปล่อยสัตว์อาจจะมีความเสี่ยง ไปสัมผัสโรคพิษสุนัขบ้าได้ ส่วนของกลุ่มสัตว์ที่ไม่มีเจ้าของที่อาศัยอยู่ในชุมชน วัด ตลาดต้องทำการขึ้นทะเบียน เพื่อสำรวจจำนวน และมีระบบการติดตามข้อมูลสัตว์ตายและเกิดใหม่ การย้ายที่ถิ่นที่อยู่ รวมถึงต้องดำเนินการผ่าตัดทำหมันสัตว์ร่วมกับชุมชน หรือผู้ที่มาให้อาหารสัตว์ หรือองค์กรอิสระต่าง ๆ สัตว์ที่มีความดุร้าย อาจจะต้องนำเข้าสู่สถานสงเคราะห์สัตว์ แล้วก็มีการทำเครื่องหมายระบุตัวสัตว์ให้ชัดเจน เพื่อแบ่งแยกระหว่างสัตว์ที่มีเจ้าของและไม่มีเจ้าของ ในส่วนของสัตว์ที่ไม่มีเจ้าของที่ดำรงชีวิตแบบสัตว์ป่า จำเป็นต้องมีการพัฒนาเทคโนโลยีการนำเอาวัคซีนป้องกันโรคพิษสุนัขบ้าเข้าไปสู่ในตัวสัตว์ให้ได้มากที่สุด ทั้งนี้ได้มีการทดลองเกี่ยวกับวัคซีนป้องกันโรคพิษสุนัขบ้าชนิดกิน และอยู่ในช่วงวัดผลระยะสุดท้าย ซึ่งจากที่ผ่านมาพบว่าปริมาณของภูมิคุ้มกันหลังจากการให้วัคซีนป้องกันโรคพิษสุนัขบ้าชนิดกินแล้ว สามารถป้องกันโรคได้เป็นอย่างดี และจะมีการทดลองใช้ในพื้นที่ หากประสบผลสำเร็จ ในปี พ.ศ. 2565 ก็จะได้นำไปใช้ในพื้นที่ได้อย่างทั่วถึง

แผนการดำเนินงานสร้างพื้นที่ปลอดโรคพิษสุนัขบ้าในระดับท้องถิ่น ปีงบประมาณ พ.ศ. 2565 จะมุ่งเน้นไปที่การรับรู้สถานะในทุกพื้นที่และนำร่องประเมินรับรองท้องถิ่นปลอดโรคพิษสุนัขบ้า โดยต้องการที่จะผลักดันให้มีการรับรองท้องถิ่นปลอดโรคพิษสุนัขบ้า และในปี พ.ศ. 2566 จะมุ่งเน้นการรักษาสถานภาพและประเมินของอำเภอและจังหวัดปลอดโรคพิษสุนัขบ้า สำหรับแผนการดำเนินงานสร้างพื้นที่ปลอดโรคพิษสุนัขบ้าในปี พ.ศ. 2565 มีทั้งหมด 12 โครงการ ซึ่งโครงการหลัก ๆ คือ การกำหนดและการผลักดันแต่งตั้งคณะกรรมการประเมินและรับรองในหลักท้องถิ่นและอื่นๆ ซึ่งยังอยู่ในช่วงของการร่างคำสั่งผ่านทางกระบวนการต่าง ๆ เพื่อให้มีความสอดรับการปฏิบัติการในพื้นที่ได้อย่างดี มีการประชุมของคณะกรรมการเพื่อพิจารณาหลักเกณฑ์ กำหนดแนวทางของการประเมินและรับรองพื้นที่ปลอดโรคพิษสุนัขบ้า แล้วก็จะมีการแจ้งท้องถิ่นให้ดำเนินการประเมินตนเองในปี พ.ศ. 2565 ต่อไป


**๒. สถานการณ์โรคพิษสุนัขบ้าในคน** (ข้อมูลจากสำนักโรคติดต่อทั่วไป กรมควบคุมโรค)

(ข้อมูล ณ วันที่ ๑ ธันวาคม 2564)

สถานการณ์โรคพิษสุนัขบ้าในปี พ.ศ. 2564 พบผู้เสียชีวิตด้วยโรคพิษสุนัขบ้า จำนวน 4 ราย จังหวัดบุรีรัมย์ จำนวน 1 ราย จังหวัดสุรินทร์ จำนวน 2 ราย และจังหวัดเพชรบูรณ์ จำนวน 1 ราย ตั้งแต่ปี พ.ศ. ๒๕๖๒ – ๒๕๖๔ การเสียชีวิตจะกระจุกตัวอยู่แถวจังหวัดศรีสะเกษ จังหวัดสุรินทร์ จังหวัดบุรีรัมย์ และจังหวัดสระแก้ว ซึ่งเป็นจังหวัดที่ติดชายแดนประเทศกัมพูชาและมีการพบสัตว์เสียชีวิตด้วยโรคพิษสุนัขบ้า




**ภาพที่ ๓** **จำนวนผู้เสียชีวิตเปรียบเทียบกับสัตว์ที่พบเชื้อพิษสุนัขบ้า พ.ศ. ๒๕๕๐ – 256๔**



**ภาพที่ ๔ จำนวนผู้เสียชีวิตและพื้นที่ที่พบเชื้อพิษสุนัขบ้า พ.ศ. ๒๕๖๒ – 256๔**

จากการวิเคราะห์สภาพปัญหาสถานการณ์โรคพิษสุนัขบ้าในคน พื้นที่ที่เกิดโรคพิษสุนัขบ้ายังเป็นพื้นที่ ซ้ำเดิม ผู้เสียชีวิตจากโรคพิษสุนัขบ้าส่วนใหญเสียชีวิตจากการไม่ได้รับวัคซีนป้องกันโรคพิษสุนัขบ้าหลังสัมผัสสัตว์ แล้วสัตว์นำโรคพิษสุนัขบ้ายังคงเป็นสุนัขที่มีสัดส่วนเป็นสุนัขที่มีเจ้าของเพิ่มมากขึ้น การรับวัคซีนในกลุ่ม ผู้ถูกสุนัขกัดมีแนวโน้มลดลงบ้าง เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ทำให้ความครอบคลุมของการติดตามผู้สัมผัสยืนยันเข้ารับการฉีดวัคซีนมีเพียง ร้อยละ 53.5 ของเหตุการณ์ที่พบ และเจ้าหน้าที่ในพื้นที่ยังมีภาระงานที่ต้องแบ่งเวลาสำหรับการควบคุมโรคติดเชื้อไวรัส โคโรนา 2019 (โควิด - 19) ในส่วนของการประเมินพื้นที่ปลอดโรคพิษสุนัขบ้าในระดับพื้นที่ของกระทรวงสาธารณสุข กรมปศุสัตว์ และองค์กรปกครองส่วนท้องถิ่น ได้มีการประสานงานกันในระดับส่วนกลาง ดังนั้น แต่ละหน่วยงานอาจจะต้องเน้นย้ำเรื่องการดำเนินงานร่วมกันในการประเมินพื้นที่ปลอดโรคพิษสุนัขบ้าเพื่อให้ประสบผลสำเร็จ ทั้งนี้ กรมควบคุมโรคได้มีข้อเสนอแนะ ในการเร่งสื่อสารสร้างความมั่นใจในการป้องกันตนเองจากโรคติดเชื้อไวรัสโคโรนา 2019 (โควิด - 19) ในกลุ่มผู้ปฏิบัติงานจากหน่วยงานกรมปศุสัตว์ เทศบาล และองค์การบริหารส่วนตำบล การเร่งรัดการสื่อสารความเสี่ยงให้ประชาชนเกิดความตระหนักถึงความรุนแรงของโรคพิษสุนัขบ้าและให้เจ้าของนำสัตว์มารับการฉีดวัคซีนป้องกันโรคพิษสุนัขบ้า เร่งรัดการติดตาม ค้นหา ผู้สัมผัสสัตว์ที่ต้องสงสัยเป็นโรคพิษสุนัขบ้าในพื้นที่ ส่งเสริมศักยภาพของโรงพยาบาลส่งเสริมสุขภาพตำบลให้มีการดูแลบาดแผลเบื้องต้นอย่างถูกต้อง และสร้างความรับรู้เกี่ยวกับการดำเนินงานที่จะสร้าง และการประกาศเป็นพื้นที่ปลอดโรคพิษสุนัขบ้า

สำหรับการดำเนินงานในปี พ.ศ. 2565 กระทรวงสาธารณสุขได้จัดลำดับพื้นที่เสี่ยงการระบาด เพื่อการดำเนินงานป้องกันโรคพิษสุนัขบ้า ดังนี้




**ภาพที่ 6** **พื้นที่เสี่ยงต่อการเกิดโรคพิษสุนัขบ้า**

**ภาพที่ ๕ การจัดระดับพื้นที่เสี่ยงการระบาด เพื่อการดำเนินงานป้องกันโรคพิษสุนัขบ้า**

สำหรับพื้นที่สีฟ้ามี 59 จังหวัด 610 อำเภอ เป็นพื้นที่ที่ไม่พบผู้เสียชีวิตจากโรคพิษสุนัขบ้าทั้งในคน และในสัตว์ เพราะฉะนั้น หากพื้นที่เหล่านี้มีการประเมินตนเอง รวมทั้งมีการแต่งตั้งคณะทำงานตรวจประเมิน ตามหลักเกณฑ์การสร้างพื้นที่ปลอดโรคพิษสุนัขบ้า ก็สามารถประกาศเป็นพื้นที่ปลอดโรคพิษสุนัขบ้าได้ สำหรับกระทรวงสาธารณสุขได้กำหนดเป้าหมายเพื่อเตรียมรับรองพื้นที่ปลอดพิษสุนัขบ้า ในปี พ.ศ. 2565 รวมทั้งสิ้น 360 อำเภอ

**๓. สถานการณ์โรคพิษสุนัขบ้าในท้องถิ่น** (ข้อมูลจากกรมส่งเสริมการปกครองท้องถิ่น กระทรวงมหาดไทย)

การสนับสนุนงบประมาณให้แก่องค์กรปกครองส่วนท้องถิ่น ในปี พ.ศ. 2564 ได้รับการจัดสรรงบประมาณในการดำเนินงานสำรวจจำนวนสุนัขและแมว และดำเนินการฉีดวัคซีนป้องกันโรคพิษสุนัขบ้า จำนวน 408,640,000 บาท มีการดำเนินการสำรวจจำนวนสุนัขและแมว จำนวน ๙,๕๗๒,๐๕๙ ตัว และดำเนินการฉีดวัคซีนป้องกันโรคพิษสุนัขบ้าได้ จำนวน ๙,๕๗๒,๐๕๙ ตัว ในส่วนของ ปี พ.ศ. 2565 ได้รับการจัดสรรงบประมาณในการดำเนินงานสำรวจจำนวนสุนัขและแมว และดำเนินการฉีดวัคซีนป้องกันโรคพิษสุนัขบ้า จำนวน ๓๙๖,๐๐0,000 บาท ซึ่งยังอยู่ระหว่างการรายงาน และดำเนินการฉีดวัคซีนป้องกันโรคพิษสุนัขบ้า



**ภาพที่ ๖ การสนับสนุนงบประมาณให้แก่องค์กรปกครองส่วนท้องถิ่น**

ผลการดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ ในปีงบประมาณ พ.ศ. ๒๕๖๔ มีดังนี้

(๑) การออกข้อบัญญัติ/ออกเทศบัญญัติ ในการควบคุมการเลี้ยงและปล่อยสัตว์ ดำเนินการไปแล้วทั้งสิ้น 6,291 แห่งจาก 7,849 แห่ง คิดเป็นร้อยละ 80.94 ซึ่งกำหนดเป้าหมายการออกข้อบัญญัติ/เทศบัญญัติในการควบคุมการเลี้ยงและปล่อยสัตว์ ในปี พ.ศ. ๒๕๖๕ ให้ได้ร้อยละ 100

(๒) การฝึกอบรมเชิงปฏิบัติการให้บุคลากรในสังกัด สำนักงานท้องถิ่นจังหวัด พนักงานท้องถิ่นอำเภอ และบุคลากรด้านสาธารณสุขขององค์กรปกครองส่วนท้องถิ่น ซึ่งได้ผ่านการฝึกอบรมฯ ไปแล้ว จำนวน 15,848 คน

(๓) การประกวดโครงการ Thailand Rabies Awards 2021 ได้มีการคัดเลือกองค์กรปกครอง ส่วนท้องถิ่นต้นแบบไปแล้ว จำนวน 14 แห่ง ซึ่งอยู่ระหว่างการมอบประกาศนียบัตรและรางวัล โดยในระดับเทศบาล รางวัลชนะเลิศ คือ เทศบาลเมืองกะทู้ จังหวัดภูเก็ต รางวัลรองชนะเลิศอันดับ 1 คือ เทศบาลตำบลท่าพระ จังหวัดขอนแก่น และรางวัลรองชนะเลิศอันดับ 2 คือเทศบาลนครยะลา จังหวัดยะลา ส่วนในระดับองค์การบริหารส่วนตำบล รางวัลชนะเลิศ คือ องค์การบริหารส่วนตำบลธาตุ จังหวัดศรีสะเกษ รางวัลรองชนะเลิศอันดับ ๑ คือ องค์การบริหารส่วนตำบลบ้านปรก จังหวัดสมุทรสงคราม และรางวัลรองชนะเลิศอันดับ 2 คือ องค์การบริหารส่วนตำบลท่าก๊อ จังหวัดเชียงราย

(๔) การจัดให้มีสถานสงเคราะห์สัตว์ และพัฒนาให้เป็นต้นแบบแหล่งศึกษาดูงาน เช่น ศูนย์พักพิงสุนัขจรจัด เทศบาลนครรังสิต คลอง 11 จังหวัดปทุมธานี และศูนย์พักพิงสุนัขจรจัดโครงการธรรมรักษ์นิเวศน์ เทศบาลเขาสามยอด จังหวัดลพบุรี

สำหรับแผนปฏิบัติงานประจำปีงบประมาณ พ.ศ. 2565 มีการดำเนินโครงการ ดังนี้

(๑) โครงการเงินอุดหนุนทั่วไปเพื่อขับเคลื่อนโครงการสัตว์ปลอดโรค คนปลอดภัยจาก โรคพิษสุนัขบ้าฯ เพื่อสนับสนุนเป็นค่าวัคซีนและอุปกรณ์

(๒) โครงการสำรวจข้อมูลจำนวนสัตว์และขึ้นทะเบียนสัตว์ตามโครงการสัตว์ปลอดโรค คนปลอดภัยจาก โรคพิษสุนัขบ้าฯ เพื่อสนับสนุนเป็นค่าสำรวจจำนวนประชากรสุนัขและแมว

(๓) โครงการพัฒนาศักยภาพบุคลากรองค์กรปกครองส่วนท้องถิ่นในการป้องกัน ควบคุมโรคพิษสุนัขบ้าภายใต้โครงการสัตว์ปลอดโรค คนปลอดภัยจาก โรคพิษสุนัขบ้าฯ

(๔) การบูรณาการความร่วมมือกับกรมควบคุมโรค และกรมปศุสัตว์ในการส่งเสริมให้องค์กรปกครอง ส่วนท้องถิ่นเข้าร่วมการประกวด Thailand Rabies Awards 2022 เพื่อสร้างขวัญกำลังใจให้องค์กรปกครอง ส่วนท้องถิ่นที่มีผลงานเป็นที่ประจักษ์

(๕) การตรวจติดตามการดำเนินงานขององค์กรปกครองส่วนท้องถิ่น เพื่อสร้างพื้นที่ปลอดโรค พิษสุนัขบ้า

(๖) การบูรณาการความร่วมมือกับกรมควบคุมโรค และกรมปศุสัตว์เพื่อร่วมกันขับเคลื่อนให้องค์กรปกครองส่วนท้องถิ่นทั่วประเทศได้สร้างพื้นที่ปลอดโรคพิษสุนัขบ้า

(๗) การประชาสัมพันธ์เผยแพร่ให้ประชาชนทราบข้อมูลและหน้าที่ความรับผิดชอบเพื่อต้องปฏิบัติ ตามกฎหมายและข้อบัญญัติท้องถิ่น รวมทั้งการสร้างจิตสำนึกต่อส่วนรวม

(๘) การเร่งรัดการออกข้อบัญญัติท้องถิ่น เพื่อควบคุมการเลี้ยงและปล่อยสัตว์ที่ยังเหลืออยู่ให้แล้วเสร็จและเป็นไปตามวัตถุประสงค์ คือ ร้อยละ100 ภายในปี พ.ศ. 2565

(๙) การส่งเสริมนวัตกรรมป้องกันและควบคุมโรคพิษสุนัขบ้าในองค์กรปกครองส่วนท้องถิ่น

(๑๐) การจัดทำแบบประเมินท้องถิ่นปลอดโรคพิษสุนัขบ้า เพื่อประเมินความพร้อมขององค์กรปกครองส่วนท้องถิ่นในการสร้างพื้นที่ปลอดโรคพิษสุนัขบ้า

**บทที่ 2**

**การนำเข้าข้อมูลในระบบฐานข้อมูลโรคพิษสุนัขบ้าหนึ่งเดียว (Rabies One Data) และการนำข้อมูลไปใช้ประโยชน์ในการบริหารจัดการ**

**ประจำปีงบประมาณ พ.ศ. ๒๕๖๔**

**๑. การดำเนินงาน**

การดำเนินงานในปี พ.ศ. 2564 การนำข้อมูลจำนวนประชากรสุนัขและแมว เข้าสู่ฐานข้อมูล Rabies One Data จากองค์การบริหารส่วนตำบล และเทศบาลต่าง ๆ ทั่วประเทศ ได้มีการกำหนดเวลาของการนำเข้าข้อมูลเพื่อที่จะได้มาซึ่งตัวเลขของจำนวนประชากรสุนัขและแมว จากองค์การบริหารส่วนตำบล และเทศบาลต่าง ๆ ซึ่งจะแบ่งเป็น 2 รอบ รอบที่ 1 เป็นการกรอกข้อมูลผ่าน Application และส่งทางอีเมลล์ ปิดรับข้อมูลในช่วงเดือนมีนาคม ๒๕64 และรอบที่ 2 เป็นกรอกข้อมูลและส่งผ่านบน Website ในรูปแบบ Online และปิดรับข้อมูลการนำเข้าในช่วงเดือนกันยายน ๒๕64 หลังจากนั้นทางศูนย์บัญชาการควบคุมโรคพิษสุนัขบ้า คณะสัตวแพทยศาสตร์ มหาวิทยาลัยเกษตรศาสตร์ จะส่งUsername และ Password ให้กับองค์กรปกครองส่วนท้องถิ่นและเทศบาลทุกแห่ง เพื่อให้ผู้ที่เกี่ยวข้องที่จะนำเข้าข้อมูลดำเนินการกรอกข้อมูลไปใน Website และอนุมัติข้อมูล เมื่อสิ้นสุดปีงบประมาณแล้วในแต่ละรอบการสำรวจทางศูนย์ฯ ก็จะดำเนินงานจัดทำเป็นเอกสาร และ Password ในการเข้าดูข้อมูลในระบบ Rabies One Data ให้ทางกรมส่งเสริมการปกครองท้องถิ่นทราบ ในการนี้ ทางศูนย์ฯ ยังได้จัดทำวีดีทัศน์แนะนำการใช้งานและแนะนำการใช้คู่มือต่าง ๆ เพื่อให้ทางท้องถิ่นเข้าใช้งานในระบบ Rabies One Data ได้ง่ายขึ้น

ในระยะแรก ยังพบความไม่สะดวกในการนำเข้าข้อมูลในระบบ Rabies One Data อยู่บ้าง แต่จากคำแนะนำและการทำงานร่วมกันระหว่างศูนย์ฯ และกรมส่งเสริมการปกครองท้องถิ่น ทำให้ขั้นตอนต่าง ๆ สะดวกมากขึ้น ส่งผลให้ผู้ปฏิบัติงานทำงานและมีการนำเข้าข้อมูลได้มากขึ้น เนื่องจากความสำคัญในการนำเข้าข้อมูลในระบบ Rabies One Data คือความถูกต้องของข้อมูล ซึ่งการได้มาของข้อมูลที่ถูกต้องนั้น จะต้องมีการพัฒนาและปรับปรุงวางรูปแบบในการได้มาของตัวเลขจำนวนประชากรของสุนัขและแมว เพราะข้อมูลเหล่านี้ สามารถนำไปใช้ประโยชน์ได้ เช่น สำนักงานส่งเสริมการปกครองท้องถิ่นจังหวัดนนทบุรีใช้ข้อมูลจากการสำรวจประชากรสุนัขและแมวจากฐานข้อมูล Rabies One Data เพื่อใช้ในการกำกับติดตามการดำเนินงานป้องกันโรคพิษสุนัขบ้าในพื้นที่จังหวัดนนทบุรี และสำนักควบคุม ป้องกันและบำบัดโรคสัตว์ กรมปศุสัตว์ ใช้ข้อมูล จากการสำรวจประชากรสุนัขและแมวจากฐานข้อมูล Rabies One Data เพื่อเป็นข้อมูลรายงานต่อองค์การ โรคระบาดสัตว์ระหว่างประเทศ (OIE) รวมทั้งต้องมีแนวทางการพัฒนารูปแบบของข้อมูลในการนำข้อมูล เข้าระบบ Rabies One Data โดยวางแผนร่วมกับกรมส่งเสริมการปกครองท้องถิ่น เพื่อพัฒนารูปแบบ การสำรวจให้ได้มาซึ่งข้อมูลจำนวนประชากรสุนัขและแมว (การสำรวจประชากร) ที่ถูกต้อง และกำหนดช่วงเวลาที่ชัดเจนเพื่อการดำเนินงานของผู้ปฏิบัติได้อย่างมีประสิทธิภาพ และวางแผนร่วมกับหน่วยงาน ที่เกี่ยวข้องเพื่อพัฒนารูปแบบข้อมูลและขั้นตอนสำหรับการขึ้นทะเบียนสัตว์เลี้ยง

**๒. เป้าประสงค์ของโครงการสัตว์ปลอดโรค คนปลอดภัย จากโรคพิษสุนัขบ้าฯ**

สำหรับเป้าประสงค์ของโครงการสัตว์ปลอดโรค คนปลอดภัย จากโรคพิษสุนัขบ้า ตามพระปณิธานศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี ในระยะที่ 2 คือ “ไม่มีคนและสัตว์เสียชีวิตด้วยโรคพิษสุนัขบ้าอย่างยั่งยืน” ในระยะที่ ๒ มีทิศทางการดำเนินงานโดยใช้แนวทางสุขภาพหนึ่งเดียว (One Health) ซึ่งมีเรื่องของการสร้างภูมิคุ้มกัน และควบคุมประชากรสัตว์ ความร่วมมือและการมีส่วนร่วม ของชุมชน และการป้องกันและการจัดการหลังการได้รับเชื้อโรคพิษสุนัขบ้าในคน โดยทั้งหมดนี้ ก็จะมีการบูรณาการข้อมูล การประชาสัมพันธ์ การติดตามต่อเนื่อง และการศึกษาวิจัย ซึ่งก็มีเป้าหมายตามที่ WHO วางไว้ ว่าจะต้องไม่มีคนเสียชีวิตจากโรคพิษสุนัขบ้าในปี พ.ศ. ๒๕๗๓ (ปี ค.ศ. ๒๐๓๐) ทั้งนี้ การดำเนินงานควบคุมโรคพิษสุนัขบ้าในประเทศไทยยังคงมีหน่วยงานที่เกี่ยวข้องในการดำเนินการในเชิงการบูรณาการร่วมกัน 8 ยุทธศาสตร์เช่นเดิม แต่ระยะที่ ๒ (พ.ศ. 2564 - 2568) มีการมุ่งเน้นปรับกฎระเบียบต่างๆ ร่วมกันเพื่อบูรณาการการทำงานทั้งในคน และในสัตว์ โดยเน้น 4 ประเด็น คือ

(1) การสร้างพื้นที่ปลอดโรคพิษสุนัขบ้าในประเทศไทย

(2) การบริหารจัดการประชากรสัตว์เลี้ยงทุกกลุ่มอย่างเป็นระบบ

(3) การสร้างความมีส่วนร่วมของสังคมและภาคประชาชน

(4) การควบคุม แก้ไขปัญหาโรคพิษสุนัขบ้าในพื้นที่ชายแดน

**บทที่ ๓**

**การตรวจติดตามการดำเนินโครงการสัตว์ปลอดโรค คนปลอดภัย จากโรคพิษสุนัขบ้า ตามพระปณิธาน ศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี ของผู้ตรวจราชการ ประจำปีงบประมาณ พ.ศ. 256๔**

**1. ผลการตรวจติดตาม**

เนื่องจากสถานการณ์โรคติดเชื้อไวรัสโคโรนา 2019 (โควิด - 19) ทำให้ทุกจังหวัดเป็นพื้นที่สีแดงเข้ม ตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ที่กำหนดให้จังหวัดในพื้นที่ควบคุมสูงสุดและเข้มงวด ห้ามมีกิจกรรมรวมกลุ่มของบุคคลเกิน 5 คน จึงส่งผลในภาพรวมทำให้การปฏิบัติงานในการลงพื้นที่ตรวจติดตามของผู้ตรวจราชการเป็นไปได้ไม่เต็มที่ ทั้งนี้ ผู้ตรวจราชการสำนักนายกรัฐมนตรี ร่วมกับผู้ตรวจราชการกระทรวงเกษตรและสหกรณ์ ผู้ตรวจราชการกระทรวงมหาดไทย ผู้ตรวจราชการกระทรวงสาธารณสุข ผู้ตรวจราชการกระทรวงศึกษาธิการ ผู้ตรวจราชการกระทรวงแรงงาน และผู้ตรวจราชการกรมส่งเสริมการปกครองท้องถิ่น จึงได้ติดตามผลดำเนินโครงการ สัตว์ปลอดโรค คนปลอดภัย จากโรคพิษสุนัขบ้า ตามพระปณิธาน ศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี ประจำปีงบประมาณ พ.ศ. 256๔ ผ่านระบบการประชุมทางไกล Video Conference โดยการตรวจติดตามจุดเน้น ซึ่งเกิดจากการวิเคราะห์ผลการตรวจติดตามการดำเนินโครงการฯ ในปีงบประมาณ พ.ศ. ๒๕๖๓ อันเป็นปัญหาอุปสรรคที่ต้องตรวจติดตามต่อเนื่อง หรือเป็นการดำเนินการของหน่วยงานในลักษณะของการบูรณาการการทำงาน และการตรวจราชการที่เกี่ยวข้องตามภารกิจ

ในปีงบประมาณ พ.ศ. 256๔ พบผู้เสียชีวิตจากโรคพิษสุนัขบ้า จำนวน ๔ ราย (จังหวัดสุรินทร์ ๒ ราย จังหวัดบุรีรัมย์ ๑ ราย และจังหวัดเพชรบูรณ์ ๑ ราย) และด้วยข้อจำกัดในการปฏิบัติงานภายใต้สถานการณ์ การแพร่ระบาดของโรคติดเชื้อไวรัสโคโรนา 2019 (โควิด - 19) ส่งผลให้การฉีดวัคซีนป้องกันโรคพิษสุนัขบ้า และทำหมันในสัตว์เลี้ยงมีแนวโน้มลดลง ซึ่งอาจส่งผลต่อการเพิ่มขึ้นของการแพร่ระบาดของโรคพิษสุนัขบ้า ในสัตว์ และอาจส่งผลกระทบต่อสุขภาพและความปลอดภัยของประชาชน ทำให้การขับเคลื่อนเพื่อให้ประเทศไทยปลอดจากโรคพิษสุนัขบ้ายังมีความจำเป็นต้องบูรณาการความร่วมมือจากทุกภาคส่วนอย่างเป็นรูปธรรมให้มากขึ้นและต่อเนื่อง เพื่อให้การดำเนินโครงการฯ บรรลุตามเป้าหมายและเกิดประสิทธิภาพสูงสุด ทั้งนี้ ผลการตรวจติดตามการดำเนินโครงการฯ ในแต่ละด้านของคณะผู้ตรวจราชการ มีสาระสำคัญสรุปได้ ดังนี้

**1.1 การเฝ้าระวัง ป้องกัน และควบคุมโรคพิษสุนัขบ้าในสัตว์**

จากการตรวจติดตามของผู้ตรวจราชการสำนักนายกรัฐมนตรี พบว่า ปัญหาผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) จังหวัดส่วนใหญ่การดำเนินโครงการป้องกันโรคพิษสุนัขบ้าฯ บางกิจกรรมต้องหยุดชะงัก องค์กรปกครองส่วนท้องถิ่นไม่สามารถดำเนินการสำรวจและขึ้นทะเบียนจำนวนประชากรสุนัขและแมว ทั้งที่มีเจ้าของและไม่มีเจ้าของได้ องค์กรปกครอง ส่วนท้องถิ่นบางแห่งไม่สามารถจัดซื้อวัคซีนป้องกันโรคพิษสุนัขบ้า เนื่องจากปัญหาด้านงบประมาณ ทำให้เกิดความล่าช้าในการฉีดวัคซีนป้องกันโรคพิษสุนัขบ้าให้กับสุนัขและแมวในพื้นที่ รวมทั้งเกิดการระบาดของโรค ลัมปีสกินในโคกระบือ การระบาดของโรคในม้า การระบาดของโรคในสุกร ทำให้เจ้าหน้าที่ที่ปฏิบัติงานมีภาระงานที่มากขึ้น ส่งผลต่อการลงปฏิบัติงานควบคุมและป้องกันโรคพิศสุนัขบ้า เช่น การให้บริการฉีดวัคซีนป้องกันโรคพิษสุนัขบ้าในชุมชน การให้บริการผ่าตัดทำหมันสุนัขและแมว การลงพื้นที่สอบสวนโรค รวมถึงต้องปฏิบัติหน้าที่ในการควบคุมและป้องกันโรคติดเชื้อไวรัสโคโรนา 2019 (โควิด - 19) ทำให้เกิดความเสี่ยงต่อการติดเชื้อฯ

นอกจากนี้ พบว่า ประชาชนยังขาดความตระหนักในการเลี้ยงดูแลสัตว์เลี้ยงอย่างมีความรับผิดชอบ กล่าวคือ ไม่นำสัตว์เลี้ยงมาขึ้นทะเบียนเพื่อรับการฉีดวัคซีนป้องกันโรคพิษสุนัขบ้า และประชาชนบางส่วน นำสัตว์เลี้ยงไปปล่อยตามที่สาธารณะต่าง ๆ ทำให้สัตว์จรจัดยังคงเพิ่มจำนวนขึ้นอย่างต่อเนื่อง การจับสุนัขจรจัดมาฉีดวัคซีนป้องกันโรคพิษสุนัขบ้าและทำหมันทำได้ยากลำบาก เนื่องจากสุนัขจรจัดมีจำนวนมาก และต้องใช้เวลาและทักษะความชำนาญในการจับอย่างสูง สัตวแพทย์ สัตวบาล และเจ้าหน้าที่รับผิดชอบงานด้านโรคพิษสุนัขบ้ามีจำนวนน้อยไม่เพียงพอต่อการปฏิบัติงาน รวมทั้งเวชภัณฑ์และอุปกรณ์ในการผ่าตัดทำหมันมีไม่เพียงพอ ต่อการปฏิบัติงานให้ได้ตามเป้าหมายที่วางไว้ ทำให้ยังมีความเสี่ยงต่อการเกิดโรคพิษสุนัขบ้า

จากการตรวจติดตามของผู้ตรวจราชการกระทรวงมหาดไทย พบว่า จังหวัดได้มีนโยบายในการ เฝ้าระวัง ป้องกันและควบคุมโรคพิษสุนัขบ้า โดยได้มีการแต่งตั้งคณะกรรมการโรคติดต่อจังหวัด และมีการประชุมเพื่อรายงานสถานการณ์โรคและการติดตามการดำเนินงานฯ ปัญหาและอุปสรรคต่าง ๆ ตลอดจนบูรณาการการดำเนินงานในจังหวัดผ่านคณะกรรมการโรคติดต่อจังหวัด พร้อมทั้งมีการจัดทำโครงการป้องกันควบคุมโรคติดต่อจากสัตว์สู่คน เพื่อแลกเปลี่ยนเรียนรู้ งานควบคุมโรคพิษสุนัขบ้า เครือข่ายระดับอำเภอ และพัฒนาระบบการป้องกันโรค และสร้างภาคีเครือข่ายการบูรณาการร่วมกัน แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ทำให้เกิดข้อจำกัดในการดำเนินการในพื้นที่ เกิดความล่าช้า ในการสำรวจประชากรสัตว์ในพื้นที่ การฉีดวัคซีนป้องกันโรคพิษสุนัขบ้า รวมถึงการขับเคลื่อนการสร้างพื้นที่ปลอดโรคพิษสุนัขบ้า รวมทั้งการขาดแคลนสัตวแพทย์ สัตวบาล และเจ้าหน้าที่รับผิดชอบงานด้านโรคพิษสุนัขบ้าโดยตรง ผู้ตรวจราชการกระทรวงมหาดไทยจึงมีข้อเสนอแนะว่า ควรมีแนวทางการจ้างเหมาทำหมันสุนัขและแมวให้องค์กรปกครองส่วนท้องถิ่นดำเนินการได้อย่างสะดวก ชัดเจน และเป็นแนวทางปฏิบัติเดียวกัน รวมถึงเพิ่มงบประมาณในการทำหมันสัตว์จรจัด

**1.2 การเฝ้าระวัง ป้องกันควบคุม และดูแลรักษาโรคพิษสุนัขบ้าในคน**

จากการตรวจติดตามของผู้ตรวจราชการสำนักนายกรัฐมนตรี พบว่า จังหวัดได้มีการพัฒนากลไกและความร่วมมือในการป้องกันโรคพิษสุนัขบ้า อาทิ มีการจัดตั้งศูนย์ปฏิบัติการฉุกเฉิน (EOC) ระดับจังหวัด/ระดับอำเภอ เพื่อสั่งการหน่วยงานที่เกี่ยวข้อง กรณีพบผู้ป่วยหรือพบผลหัวของสัตว์ให้ผลเป็นบวกต่อโรค พิษสุนัขบ้า มีการจัดทำแผนป้องกันโรคพิษสุนัขบ้าระดับอำเภอ ผ่านคณะกรรมการพัฒนาคุณภาพชีวิตระดับอำเภอ ส่งเสริมการใช้กฎหมายเพื่อป้องกันควบคุมโรค นอกจากนี้ ทุกจังหวัดได้มีการจัดหาวัคซีนป้องกันโรค พิษสุนัขบ้า โดยโรงพยาบาลทุกแห่งมีแผนการจัดซื้อวัคซีนป้องกันโรคพิษสุนัขบ้า เพื่อให้บริการแก่ผู้สัมผัสที่มีความเสี่ยงอย่างเพียงพอต่อความต้องการ และดำเนินการฉีดป้องกันโรคล่วงหน้า (Pre-exposure prophylaxis : PrEP) ให้กับบุคลากรกลุ่มเสี่ยงในพื้นที่ ทั้งนี้ ในปี พ.ศ. 2๕๖๔ ผู้สัมผัสโรคส่วนใหญ่เข้ารับวัคซีนป้องกันโรคพิษสุนัขบ้าครบโดส มีเพียงส่วนน้อยที่เข้ารับวัคซีนไม่ครบโดส เนื่องจากขาดความตระหนักถึงความรุนแรงของโรคพิษสุนัขบ้า ทำให้ละเลยในการเข้ารับการรักษาอย่างถูกวิธี

สถานการณ์การแพร่ระบาดของโรคติดเชื้อไวรัสโคโรนา 2019 ((โควิด - 19) ส่งผลกระทบต่อการปฏิบัติงานของเจ้าหน้าที่ ทั้งในการลงปฏิบัติงานควบคุมและป้องกันโรค เช่น การค้นหา ติดตามผู้สัมผัสโรค ให้มารับวัคซีนป้องกันโรคพิษสุนัขบ้า โดยเครือข่ายเฝ้าระวังสอบสวนเคลื่อนที่เร็ว (Surveillance and Rapid Response Team : SRRT) การสื่อสารให้ความรู้ความเข้าใจเรื่องโรคพิษสุนัขบ้าในลักษณะเชิงรุกในพื้นที่ ทั้งชุมชน สถานศึกษา และสถานประกอบการ รวมถึงเจ้าหน้าที่ที่ปฏิบัติงานมีภาระงานที่มากและต้องปฏิบัติหน้าที่ในการควบคุมและป้องกันโรคติดเชื้อไวรัสโคโรนา 2019 (โควิด - 19) ด้วย จึงส่งผลให้การปฏิบัติงานป้องกันโรคพิษสุนัขบ้าได้ไม่เป็นไปตามแผนที่กำหนด

**1.3 การเฝ้าระวัง ป้องกันควบคุม และดูแลรักษาโรคพิษสุนัขบ้าในแรงงานต่างด้าว**

จากการตรวจติดตามของผู้ตรวจราชการสำนักนายกรัฐมนตรี พบว่า สำนักงานแรงงานจังหวัด ทุกจังหวัดได้มีการประชาสัมพันธ์ให้นายจ้าง/ผู้ประกอบการได้รับทราบและตระหนักถึงความรุนแรงและ ภัยอันตรายของโรคพิษสุนัขบ้า การปฏิบัติตนให้ถูกต้องในกรณีที่ถูกกัดหรือไปสัมผัสสัตว์เลี้ยงที่เสี่ยงต่อการติดโรคพิษสุนัขบ้า และการเข้ารับการรักษาพยาบาลตามสิทธิ ในกรณีแรงงานต่างด้าวที่มีสิทธิรักษาในระบบประกันสังคม รวมทั้งมีการอบรมพัฒนาศักยภาพอาสาสมัครสาธารณสุขต่างด้าว (อสต.) โดยมีการแลกเปลี่ยนเรียนรู้ในการทำงาน ทักษะการถ่ายทอดความรู้เกี่ยวกับโรคพิษสุนัขบ้า และการติดตามผู้สัมผัสโรคมารับวัคซีน ให้ครบชุด ในส่วนของสำนักงานจัดหางานจังหวัด ได้ประสานขอความร่วมมือกับนายจ้างและบริษัทจัดหางาน ให้กำชับแรงงานต่างด้าวห้ามนำสัตว์เลี้ยงเข้ามาในประเทศไทยอย่างเด็ดขาด โดยการประชาสัมพันธ์เป็นภาษาต่าง ๆ ในหลากหลายช่องทาง

จากการตรวจติดตามของผู้ตรวจราชการกระทรวงแรงงาน พบว่า นายจ้าง สถานประกอบกิจการ ผู้ประกันตน แรงงานไทย แรงงานต่างด้าว และแรงงานอิสระ มีความตระหนักรู้และตื่นตัวในการควบคุมและป้องกันโรคพิษสุนัขบ้าเพิ่มมากขึ้น เนื่องจากหน่วยงานสังกัดกระทรวงแรงงาน (สำนักงานแรงงานจังหวัด สำนักงานจัดหางานจังหวัด สำนักงานสวัสดิการและคุ้มครองแรงงานจังหวัด และสำนักงานประกันสังคมจังหวัด) ได้ให้ความสำคัญและขับเคลื่อนการดำเนินการ โดยการประชาสัมพันธ์เน้นย้ำถึงอันตรายของโรค พิษสุนัขบ้า และวิธีการปฏิบัติตนเมื่อถูกสุนัขกัด เพื่อให้คนที่ถูกสุนัขกัดต้องไม่เสียชีวิตในทุกช่องทางการสื่อสารอย่างทั่วถึง และสอดแทรกการให้ความรู้ร่วมกับการดำเนินโครงการ กิจกรรม และการฝึกอบรมต่าง ๆ ของหน่วยงาน ตลอดจนการชี้แจงการใช้สิทธิประกันสังคมในการรักษาพยาบาล กรณีผู้ประกันตนถูกสุนัข/แมว หรือสัตว์เลี้ยงลูกด้วยนมอื่น กัด ข่วน หรือสัมผัสกับสัตว์ที่ต้องสงสัยว่าจะเป็นโรคพิษสุนัขบ้า ทั้งนี้ ผู้ตรวจราชการกระทรวงแรงงาน ได้เน้นย้ำให้ติดตามและประชาสัมพันธ์ เพื่อสร้างความรู้ความเข้าใจที่ถูกต้องเกี่ยวกับโรค พิษสุนัขบ้าอย่างต่อเนื่อง เพื่อให้โครงการสัตว์ปลอดโรค คนปลอดภัยฯ ดำเนินการได้อย่างมีประสิทธิภาพ และบรรลุวัตถุประสงค์ของโครงการที่จะกำจัดโรคพิษสุนัขบ้าให้หมดไปจากประเทศไทย

**1.4 การประชาสัมพันธ์ให้ความรู้เรื่องโรคพิษสุนัขบ้าแก่ประชาชน และสถานศึกษา**

จากการตรวจติดตามของผู้ตรวจราชการสำนักนายกรัฐมนตรี พบว่า การประชาสัมพันธ์โครงการ สัตว์ปลอดโรค คนปลอดภัย จากโรคพิษสุนัขบ้าฯ เป็นการทำงานร่วมกันของกรมประชาสัมพันธ์และหน่วยงานที่เกี่ยวข้อง ซึ่งได้พัฒนาช่องทางการสื่อสารให้ครอบคลุมเข้าถึงกับกลุ่มเป้าหมายทุกเพศทุกวัย เพื่อให้ประชาชนมีความเข้าใจเกี่ยวกับโรคพิษสุนัขบ้ามากขึ้น มีการประชาสัมพันธ์ข้อมูลต่าง ๆ เกี่ยวกับโรคพิษสุนัขบ้า ในหลากหลายช่องทาง ได้แก่ สื่อโทรทัศน์ สื่อวิทยุ สื่อออนไลน์ Social Media Facebook Line Application เว็บไซต์องค์กรปกครองส่วนท้องถิ่น Poster Banners ป้ายไวนิลต่าง ๆ รวมทั้งสนับสนุนสื่อประชาสัมพันธ์ แก่โรงพยาบาล โรงเรียน และเครือข่ายที่เกี่ยวข้อง มีการสร้างความรู้ความเข้าใจให้แก่เด็กนักเรียนและเยาวชนในสถานศึกษา โดยการแทรกเนื้อหาในกิจกรรมพัฒนาผู้เรียน จัดกิจกรรมแก่ครูผู้สอนเพื่อพัฒนาผู้เรียน มีการประชาสัมพันธ์ผ่านผู้นำหมู่บ้าน กำนัน ผู้ใหญ่บ้าน อาสาสมัครสาธารณสุขประจำหมู่บ้าน ซึ่งมีความใกล้ชิดกับคนในพื้นที่ มีการออกหน่วยเคลื่อนที่จัดกิจกรรมรณรงค์ป้องกันโรคพิษสุนัขบ้า เสียงตามสาย วิทยุชุมชน รถประชาสัมพันธ์เคลื่อนที่ มีการให้ความรู้ที่ถูกต้องแก่อาสาสมัครสาธารณสุข เจ้าหน้าที่องค์กรปกครอง ส่วนท้องถิ่น และวิทยากร เพื่อจะได้นำข้อมูลไปเผยแพร่ในชุมชนอย่างถูกต้องและมีประสิทธิภาพ ทั้งนี้ การประชาสัมพันธ์มีจุดมุ่งหมายให้ครอบคลุมทั่วถึง เพื่อให้ประชาชนตระหนักรู้ถึงอันตรายของโรคพิษสุนัขบ้า รู้แนวทางการปฏิบัติอย่างถูกต้อง และสร้างจิตสำนึกและความรับผิดชอบในการเลี้ยงสัตว์ให้กับประชาชนบางกลุ่มที่ยังไม่ให้ความร่วมมือเพราะขาดความรู้ความเข้าใจเกี่ยวกับโรคพิษสุนัขบ้า

จากการตรวจติดตามของผู้ตรวจราชการกระทรวงศึกษาธิการ พบว่า ภายใต้สถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) โรงเรียนไม่สามารถจัดการเรียนการสอนได้ตามปกติ รวมทั้งไม่สามารถจัดกิจกรรมส่งเสริม กิจกรรมชุมนุม กิจกรรมมุมความรู้เกี่ยวกับโรคพิษสุนัขบ้าในโรงเรียน ได้อย่างสม่ำเสมอ จึงต้องมีการปรับปรุงรูปแบบการจัดการเรียนการสอนให้สอดคล้องกับสถานการณ์ อีกทั้งบุคลากรในโรงเรียนส่วนใหญ่ยังขาดความรู้เฉพาะทางในเรื่องดังกล่าวในการให้ความรู้แก่นักเรียน จึงมีข้อเสนอแนะว่า ควรมีการอบรมให้ความรู้เกี่ยวกับโครงการสัตว์ปลอดโรค คนปลอดภัย จากโรคพิษสุนัขบ้าฯ ผ่านระบบออนไลน์ให้ครอบคลุมทุกหน่วยงานการศึกษาที่เกี่ยวข้องในพื้นที่ เพื่อให้ได้รับความรู้จากวิทยากรที่มีความเชี่ยวชาญ และชำนาญการจากหน่วยงานที่รับผิดชอบ

**๑.๕ ความคืบหน้าในการดำเนินการ/การจัดตั้งศูนย์พักพิงสัตว์ต้นแบบ**

1.๕.1 ศูนย์พักพิงสุนัขจรจัดนครชัยบุรินทร์จังหวัดนครราชสีมา

ศูนย์พักพิงสุนัขจรจัดนครชัยบุรินทร์จังหวัดนครราชสีมาได้ดำเนินการก่อสร้างแล้วเสร็จ และได้มีพิธีเปิดอย่างเป็นทางการเมื่อวันที่ ๑๔ มกราคม ๒๕๖๒ ภายในศูนย์พักพิงฯ ใช้บุคลากรจากหลากหลายภาคส่วน อาทิ ข้าราชบริพารจากสำนักพระราชวัง พนักงานของราชวิทยาลัยจุฬาภรณ์ และกำลังพลจากกรมการสัตว์ทหารบก งบประมาณในการดำเนินงานอยู่ภายใต้การกำกับดูแลของสำนักประธานราชวิทยาลัยจุฬาภรณ์ ราชวิทยาลัยจุฬาภรณ์ และบางส่วนมาจากการบริจาคของบุคคลภายนอก และได้มีการดำเนินงานควบคุมป้องกันโรคพิษสุนัขบ้า มีการฉีดวัคซีนป้องกันโรคพิษสุนัขบ้า ควบคุมจำนวนประชากรสุนัขและแมว โดยการผ่าตัดทำหมัน การขึ้นทะเบียนประชากรสุนัขและแมว และการอบรมอาสาปศุสัตว์ด้านโรคพิษสุนัขบ้าอย่างต่อเนื่อง ในปีงบประมาณ พ.ศ. ๒๕๖๔ มีผลการดำเนินงาน สรุปได้ดังนี้

1) ระบบบำบัดน้ำเสียและสิ่งปฏิกูลจากคอกสุนัขที่ถูกหลักสุขาภิบาล

ยังไม่ได้รับแจ้งถึงความคืบหน้าในเรื่องงบประมาณในการสร้างระบบบำบัดน้ำเสียจากภาครัฐ ทำให้ศูนย์พักพิงฯ ยังคงบริหารจัดการในวิธีการเดิม คือ ใช้บ่อบำบัดเก่าที่สำนักงานโยธาจังหวัดนครราชสีมาจัดสร้างไว้ให้ แต่ได้ทำการปรับปรุงร่องระบายน้ำให้กว้างและลึกขึ้นเพื่อเพิ่มความจุในการรับ น้ำเสีย ก่อนจะลงบ่อพักด้านหลังศูนย์พักพิงฯ ทั้งนี้ ได้เจรจากับผู้เช่าที่ให้รับทราบเป็นการเรียบร้อยแล้ว

๒) การวิจัยมูลสุนัข

ได้รับการประสานงานจากคณาอาจารย์มหาวิทยาลัยเทคโนโลยีสุรนารี (มทส.) ให้เข้าศึกษาดูงานเครื่องจัดการเปลี่ยนสิ่งปฏิกูลที่เป็นของแข็ง (มูลสุนัข) ให้กลายเป็นปุ๋ยด้วยไฟฟ้า แต่เนื่องจากราคาเครื่องจัดการเปลี่ยนสิ่งปฏิกูลที่เป็นของแข็งค่อนข้างสูงและมีความละเอียดซับซ้อนในการใช้งาน จึงยังไม่ได้นำมาใช้งานภายในศูนย์พักพิงฯ

๓) เตาเผาสุนัขที่ปล่องสั้น ส่งกลิ่นรบกวนประชาชนบริเวณข้างเคียง

การทำลายซากสุนัขภายในศูนย์พักพิงฯ โดยปกติจะดำเนินการเผาซากสุนัขในช่วงวันและเวลาที่ประชาชนบริเวณข้างเคียงไม่พักอาศัยอยู่ที่บ้าน แต่เนื่องจากสถานการณ์การแพร่ระบาดของโรค ติดเชื้อไวรัสโคโรนา 2019 (โควิด - 19) ทำให้ประชาชนบริเวณข้างเคียงพักอาศัยอยู่ตลอด ดังนั้น ศูนย์พักพิงฯ จึงปรับเปลี่ยนการทำลายซากสุนัขโดยดำเนินการจ้างบริษัทกำจัดขยะติดเชื้อมากำจัดซากสุนัขด้วยวิธีเหมาจ่ายจากน้ำหนักซากสุนัขเป็นรายเดือน

4) การบริหารจัดการขยะภายในศูนย์พักพิง ฯ

อบต. หนองสาหร่าย ได้จัดให้มีรถขยะเข้ามาดำเนินการจัดเก็บขยะภายในศูนย์พักพิงฯ ตรงเวลาและสม่ำเสมอกว่าปีงบประมาณที่ผ่านมา

5) การประชาสัมพันธ์สร้างการรับรู้เรื่องศูนย์พักพิง ฯ

ประชาชนและเจ้าหน้าที่ในหน่วยงานเทศบาล หรือองค์การบริหารส่วนตำบลบางแห่ง ยังมีความรู้ความเข้าใจต่อการดำเนินงานของศูนย์พักพิงฯ ไม่ถูกต้องหรือคลาดเคลื่อนอยู่มาก

๑.๕.๒ ศูนย์พักพิงสุนัขจรจัดจังหวัดอุดรธานี

ศูนย์พักพิงสุนัขจรจัดจังหวัดอุดรธานี เปิดดำเนินการเมื่อวันที่ ๑๑ มกราคม ๒๕๖๑ โดยยึดหลักสวัสดิภาพสัตว์ สุนัขจรจัดทุกตัวที่รับเข้าศูนย์พักพิงฯ จะได้รับการผ่าตัดทำหมัน ฉีดวัคซีนป้องกันโรค พิษสุนัขบ้า และตรวจรักษาทั่วไป โดยนายสัตวแพทย์จากสำนักงานปศุสัตว์จังหวัดอุดรธานี ปัจจุบันมีสุนัข ในศูนย์พักพิงฯ จำนวน ๑๖๙ ตัว แบ่งเป็น ตัวผู้ ๖๗ ตัว ตัวเมีย ๑๐๒ ตัว (ข้อมูลเมื่อวันที่ ๕ สิงหาคม ๒๕๖๔) สุนัขทุกตัวได้รับการผ่าตัดทำหมัน และฉีดวัคซีนป้องกันโรคพิษสุนัขบ้า นอกจากนี้ มีการดำเนินการ หาผู้อุปการะสุนัขจรจัดโดยการประชาสัมพันธ์ผ่านป้าย และเฟสบุ๊คเพจโครงการ “หาบ้านใหม่ ให้น้องหมาน่ารัก ๆ” ซึ่งตั้งแต่เปิดดำเนินการศูนย์พักพิงฯ ได้มีผู้อุปการะสุนัขไปเลี้ยงแล้วจำนวน ๑๖ ราย รวมทั้งหมด ๒๘ ตัว แบ่งเป็นตัวผู้ ๗ ตัว ตัวเมีย ๒๑ ตัว นอกจากนี้ยังมีการดำเนินการบริการผ่าตัดทำหมันสุนัขจรจัดให้กับชุมชน และวัดภายนอกศูนย์พักพิงฯ อย่างต่อเนื่องบ

1.5.3 ศูนย์พักพิงสุนัขจรจัดจังหวัดนครศรีธรรมราช

จังหวัดนครศรีธรรมราชได้มีแผนที่จะใช้พื้นที่ของมหาวิทยาลัยวลัยลักษณ์ อำเภอท่าศาลา จังหวัดนครศรีธรรมราช เป็นที่ตั้งศูนย์พักพิงฯ ซึ่งมีพื้นที่ ๓๐ ไร่ จะสามารถรองรับสุนัขได้ ๒,๐๐๐ ตัว และ สภามหาวิทยาลัยวลัยลักษณ์ได้ให้ความอนุเคราะห์พื้นที่ในการสร้างศูนย์พักพิงสุนัขเรียบร้อยแล้ว ทั้งนี้ จังหวัดนครศรีธรรมราชได้นำเสนอแผนจัดสร้างศูนย์พักพิงสุนัขเข้าสู่ประชาคมกลุ่มจังหวัดเพื่อบรรจุเข้าแผน ปฏิบัติราชการประจำปีงบประมาณ พ.ศ. ๒๕๖๓ โดยของบประมาณในการดำเนินงานเป็น 3 ระยะ ระยะที่ 1 ปีงบประมาณ 2563 จำนวน 64,660,000 บาท (ได้รับการจัดสรรงบประมาณแล้ว) ระยะที่ 2 ปีงบประมาณ 2564 จำนวน 53,160,000 บาท และระยะที่ 3 ปีงบประมาณ 2565 จำนวน 55,170,000 บาท

๑.5.4 ศูนย์พักพิงสุนัขจรจัดกรุงเทพมหานคร

ศูนย์พักพิงสุนัขกรุงเทพมหานคร ตั้งอยู่ที่อำเภอทัพทัน จังหวัดอุทัยธานี เริ่มดำเนินการ ตั้งแต่ปี พ.ศ. ๒๕๔๘ มีพื้นที่ จำนวน ๒๐๐ ไร่ ในปัจจุบันมีสุนัข จำนวน ๓,๘๕๒ ตัว และในแต่ละเดือนสุนัขจรจัดที่คัดกรองโรคแล้วจากศูนย์พักพิงประเวศจะถูกส่งมาที่ศูนย์พักพิงฯ ครั้งละ 100 – 200 ตัว โดยสุนัขทุกตัวผ่านการทำหมันและฉีดวัคซีนป้องกันโรคพิษสุนัขบ้า และมีนายสัตวแพทย์เข้าสำรวจสุขภาพประจำวัน ทั้งนี้ ศูนย์พักพิงฯ ไม่รับสุนัขในพื้นที่จังหวัดอุทัยธานี แต่ให้ความร่วมมือกับองค์กรปกครองส่วนท้องถิ่นในการให้บริการรักษาสัตว์เลี้ยง ตามวันและเวลาราชการ โดยเปิดให้บริการรักษาสุนัขและแมวของประชาชนทั่วไป ในจังหวัดอุทัยธานีโดยไม่คิดค่าใช้จ่าย จึงมีผู้นำสัตว์ป่วยมารักษาเดือนละประมาณ 100 ตัว ทำให้สามารถ เป็นต้นแบบของการสร้างสถานพักพิงและการบริหารจัดการที่ดีได้

๑.5.5 ศูนย์พักพิงสุนัขจรจัดเชียงใหม่

ศูนย์พักพิงสุนัขจรจัดจังหวัดเชียงใหม่ได้กำหนดให้มีการก่อสร้างศูนย์พักพิงสัตว์ต้นแบบ ขนาดความจุไม่เกินครั้งละ 200 ตัว ณ หมู่ที่ 5 บ้านหัวฝาย ตำบลห้วยทราย อำเภอแม่ริม จังหวัดเชียงใหม่ ในพื้นที่ 90 ไร่ 1 งาน 96 ตารางวา แทนสถานที่เดิม คือ ฟาร์มมหาวิทยาลัยแม่โจ้ อำเภอพร้าว จังหวัดเชียงใหม่ เนื่องจากการไม่ยอมรับของประชาชนในพื้นที่ โดยพื้นที่ใหม่นี้อยู่ห่างจากศูนย์ราชการจังหวัดเชียงใหม่ ประมาณ 23 กิโลเมตร ผ่านความเห็นชอบของประชาชน และจะใช้พื้นที่ในการก่อสร้างหมู่อาคาร ประมาณ 12 ไร่ สำหรับพื้นที่ที่เหลือโดยรอบจะยังคงสภาพป่าเดิม เพื่อป้องกันปัญหามลภาวะที่จะไปกระทบต่อชุมชนใกล้เคียง สำหรับแบบก่อสร้างได้นำต้นแบบจากศูนย์พักพิงสัตว์ดอยสะเก็ด อำเภอดอยสะเก็ด จังหวัดเชียงใหม่ แก้ไขปรับปรุงให้เหมาะสมกับรูปแบบการบริหารจัดการของศูนย์พักพิงฯ ทั้งนี้ อยู่ระหว่าง การพิจารณาอนุมัติการใช้ที่ดินจากกรมป่าไม้ ซึ่งในการติดตามครั้งล่าสุด คาดว่ากรมป่าไม้จะดำเนินการแล้วเสร็จภายในเดือนกันยายน 2564

**๑.๖ การดำเนินการในการขับเคลื่อนการดำเนินงานโรคพิษสุนัขบ้าในท้องถิ่น**

จากการตรวจติดตามของผู้ตรวจราชการสำนักนายกรัฐมนตรี พบว่า สถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ทำให้เป็นอุปสรรคในการลงพื้นที่ปฏิบัติงานของเจ้าหน้าที่ ในการสำรวจจำนวนสุนัขและแมวที่มีเจ้าของและไม่มีเจ้าของ ประชาชนในพื้นที่ไม่ให้ความร่วมมือในการนำสัตว์เลี้ยงมาขึ้นทะเบียน การสำรวจสัตว์จรจัดอาจไม่ครอบคลุมเนื่องจากสัตว์เคลื่อนย้ายที่อยู่ และไม่ยินยอมให้จับ ส่งผลต่อแผนการจัดซื้อวัคซีนป้องกันโรคพิษสุนัขบ้าในองค์กรปกครองส่วนท้องถิ่นบางแห่ง ประกอบกับในบางพื้นที่ไม่สามารถจัดซื้อวัคซีนป้องกันโรคพิษสุนัขบ้า และบางพื้นที่ในบางช่วงเวลา พบว่า วัคซีนป้องกันโรคพิษสุนัขบ้าขาดตลาด จึงทำให้ฉีดวัคซีนป้องกันโรคพิษสุนัขบ้าล่าช้ากว่าปกติ อีกทั้ง บุคลากรผู้รับผิดชอบงานสาธารณสุขขององค์กรปกครองส่วนท้องถิ่นมีไม่เพียงพอ และต้องดำเนินการป้องกันการแพร่ระบาดของโรค ติดเชื้อไวรัส โคโรนา 2019 (โควิด - 19) จึงเป็นอุปสรรคในการดำเนินการโครงการฯ เป็นอย่างมาก

**๑.๗ การจัดทำข้อบัญญัติท้องถิ่น และการบังคับใช้กฎหมาย ระเบียบข้อบัญญัติ/เทศบัญญัติ และกฎหมายอื่น ๆ ที่เกี่ยวข้องกับการป้องกันโรคพิษสุนัขบ้า**

จากการตรวจติดตามของผู้ตรวจราชการสำนักนายกรัฐมนตรี พบว่า องค์กรปกครองส่วนท้องถิ่น บางแห่งยังไม่สามารถดำเนินการออกข้อบัญญัติ/เทศบัญญัติได้ตามตัวชี้วัดที่กรมส่งเสริมการปกครองท้องถิ่นกำหนด รวมถึงการควบคุมและบังคับใช้กฎหมายยังไม่มีประสิทธิภาพ ทั้งนี้ สำนักงานส่งเสริมการปกครองท้องถิ่นจังหวัดได้มีการเน้นย้ำในการประชุมประจำจังหวัด และการประชุมผู้บริหารองค์กรปกครองส่วนท้องถิ่น โดยกำหนดเป็นนโยบายในการออกข้อบัญญัติ/เทศบัญญัติ เรื่อง การควบคุมการเลี้ยงหรือปล่อยสัตว์ เป็นตัวชี้วัดประกอบการประเมินผลงาน สำหรับองค์กรปกครองส่วนท้องถิ่นที่ขอรับประเมินเงินรางวัลประจำปี และกำชับให้ท้องถิ่นอำเภอกำกับดูแล และแนะนำแนวทางการพิจารณาออกข้อบัญญัติ/เทศบัญญัติ เรื่อง การควบคุมการเลี้ยงหรือปล่อยสัตว์ให้ครบทุกแห่ง เพื่อให้การดำเนินการตามมาตรการเร่งรัดการกำจัดโรค พิษสุนัขบ้าภายใต้โครงการสัตว์ปลอดโรค คนปลอดภัย จากโรคพิษสุนัขบ้าฯ เป็นไปตามเป้าหมาย

ผู้ตรวจราชการกระทรวงมหาดไทยรายงานผลการตรวจติดตามเพิ่มเติมว่า องค์กรปกครอง ส่วนท้องถิ่นได้ดำเนินการออกข้อบัญญัติ/เทศบัญญัติแล้ว เป็นจำนวน 6,291 แห่ง จากจำนวนองค์กรปกครองส่วนท้องถิ่นทั้งหมด 7,848 แห่ง คิดเป็นร้อยละ 80.94 ของจำนวนองค์กรปกครองส่วนท้องถิ่นทั้งหมด ซึ่งจังหวัดที่มีผลการดำเนินการครบทุกแห่งแล้วมีจำนวน ๓๑ จังหวัด ได้แก่ จังหวัดสระบุรี ลพบุรี พระนครศรีอยุธยา ชัยนาท สิงห์บุรี อ่างทอง นนทบุรี ปทุมธานี นครปฐม สมุทรสาคร สมุทรสงคราม ยะลา หนองคาย หนองบัวลำภู อุดรธานี นครพนม มุกดาหาร ร้อยเอ็ด กาฬสินธุ์ มหาสารคาม พะเยา น่าน เพชรบูรณ์ ตรัง พังงา ภูเก็ต สตูล ชัยภูมิ บุรีรัมย์ ชลบุรี และระยอง และสำหรับจังหวัดที่มีผลการดำเนินการ ไม่ครบทุกแห่ง ขณะนี้อยู่ระหว่างการเร่งรัดให้องค์กรปกครองส่วนท้องถิ่นออกข้อบัญญัติ/เทศบัญญัติเพิ่มเติม

**1.8 การนำเข้าข้อมูลในระบบฐานข้อมูลโรคพิษสุนัขบ้าหนึ่งเดียว (Rabies One Data)**

จากการตรวจติดตามของผู้ตรวจราชการสำนักนายกรัฐมนตรี พบว่า องค์กรปกครองส่วนท้องถิ่น ส่วนใหญ่อยู่ระหว่างรวบรวมข้อมูลทะเบียนสุนัขและแมวเพื่อนำเข้าระบบฐานข้อมูลโรคพิษสุนัขบ้าหนึ่งเดียว (Rabies One Data) อย่างไรก็ตาม องค์กรปกครองส่วนท้องถิ่นบางแห่งไม่สามารถนำข้อมูลเข้าสู่ระบบฐานข้อมูลโรคพิษสุนัขบ้าหนึ่งเดียว (Rabies One Data) ได้ เนื่องจากพบปัญหาเกี่ยวกับการใช้งานระบบ ซึ่งมีขั้นตอนซับซ้อนยุ่งยาก เป็นโปรแกรมใหม่ที่ผู้ปฏิบัติงานยังขาดความรู้ความเข้าใจในการนำเข้าข้อมูล คู่มือแนวทางการใช้งานไม่ชัดเจน ทำให้มีความสับสนในการบันทึกข้อมูล ขาดการซักซ้อมทำความเข้าใจเกี่ยวกับ การนำเข้าข้อมูลในระบบ และไม่สามารถติดต่อผู้ประสานงานได้ อีกทั้งผู้ใช้งานในบางแห่งไม่มีความรู้ ด้านเทคโนโลยีจึงเกิดปัญหาความล่าช้าในการนำเข้าข้อมูลเข้าสู่ระบบ ประกอบกับสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ในช่วงที่ผ่านมา เจ้าหน้าที่กองสาธารณสุขขององค์กรปกครองส่วนท้องถิ่นต้องเร่งดำเนินการตามนโยบายการป้องกันโรคติดเชื้อฯ ทำให้ไม่สามารถดำเนินการนำเข้าข้อมูลในฐานข้อมูลโรคพิษสุนัขบ้าหนึ่งเดียวได้ทันตามกำหนด

**1.๙ การจัดตั้งศูนย์สงเคราะห์สัตว์จรจัด ตามแนวทางของกรมส่งเสริมการปกครองท้องถิ่น**

จากการตรวจติดตามของผู้ตรวจราชการสำนักนายกรัฐมนตรี พบว่า จังหวัดส่วนใหญ่ได้มีการขับเคลื่อนเพื่อจัดตั้งศูนย์สงเคราะห์สัตว์จรจัดตามแนวทางของกรมส่งเสริมการปกครองท้องถิ่น องค์กรปกครองส่วนท้องถิ่นได้ดำเนินการเร่งรัดให้มีการจัดตั้งสถานสงเคราะห์สัตว์ ตามพระราชบัญญัติป้องกันการทารุณและจัดสวัสดิการสัตว์ พ.ศ. ๒๕๕๗ เพื่อให้สัตว์จรจัด หรือสัตว์ที่เจ้าของปล่อยทิ้งได้มีที่อยู่อาศัย ไม่ไปสร้าง ความเดือดร้อนหรือความรำคาญแก่ผู้อื่น ซึ่งหลายจังหวัดอยู่ระหว่างดำเนินการจัดตั้ง/ก่อสร้างเพิ่มเติม สถานสงเคราะห์สัตว์จรจัด หรือกำลังอยู่ระหว่างการขอใช้พื้นที่ก่อสร้างและการดำเนินการสร้างความรับรู้ ความเข้าใจแก่ประชาชนรอบพื้นที่ก่อสร้าง อย่างไรก็ตาม หลายพื้นที่ยังไม่สามารถจัดตั้งศูนย์พักพิงสัตว์จรจัดในจังหวัด เนื่องจากไม่มีสถานที่เหมาะสม ขาดงบประมาณในการดำเนินการ และประชาชนไม่ต้องการให้จัดตั้งศูนย์สงเคราะห์สัตว์จรจัดเนื่องจากปัญหาเรื่องเสียงและกลิ่นที่อาจก่อให้เกิดความรำคาญกับผู้ที่พักอาศัยอยู่ในบริเวณใกล้เคียง ทั้งนี้ บางจังหวัดแม้มีการจัดตั้งศูนย์พักพิงสัตว์จรจัด แต่ก็ยังไม่เพียงพอสำหรับรองรับปริมาณสัตว์จรจัดที่เพิ่มมากขึ้น

ผู้ตรวจราชการกระทรวงมหาดไทยรายงานผลการตรวจติดตามเพิ่มเติมว่า การจัดตั้งศูนย์สงเคราะห์สัตว์ในระดับจังหวัดต้องพิจารณาความพร้อมให้ครบทุกด้าน โดยเฉพาะการบริหารจัดการสัตว์จรจัดในระยะยาว ทั้งความพร้อมของเจ้าภาพและงบประมาณ เจ้าหน้าที่ผู้ดูแล การบริหารจัดการศูนย์สงเคราะห์สัตว์จรจัด การดูแลสัตว์ และต้องไม่รบกวนต่อประชาชน ฯลฯ โดยที่องค์การบริหารส่วนจังหวัดส่วนใหญ่ยังให้ความสำคัญในการแก้ไขปัญหาสัตว์จรจัดน้อย จึงยังไม่ได้รับความร่วมมือผลักดันจัดตั้งศูนย์สงเคราะห์สัตว์ระดับจังหวัดเท่าที่ควร จึงมีข้อเสนอแนะว่า จังหวัดที่ยังไม่ได้ดำเนินการจัดตั้งศูนย์สงเคราะห์สัตว์จรจัด ควรเตรียมการวางแผนงานและประสานองค์กรปกครองส่วนท้องถิ่นที่มีความพร้อม เพื่อเตรียมวางกระบวนการและขั้นตอนการจัดตั้งศูนย์สงเคราะห์สัตว์จรจัด โดยอาจจัดตั้งคณะทำงานประกอบด้วย สำนักงานธนารักษ์พื้นที่จังหวัด สำนักงานส่งเสริมการปกครองท้องถิ่นจังหวัด สำนักงานเกษตรจังหวัด สำนักงานปศุสัตว์จังหวัด องค์การบริหารส่วนจังหวัด มูลนิธิ เครือข่ายภาคเอกชน และหน่วยงานอื่นที่เกี่ยวข้อง ประชุมร่วมกันเพื่อหา แนวทางการดำเนินการดังกล่าว ควบคู่กับแนวทางการดำเนินการในด้านอื่น ๆ โดยเน้นย้ำให้ปศุสัตว์จังหวัด/ ปศุสัตว์อำเภอ ประสานองค์กรปกครองส่วนท้องถิ่นในพื้นที่ให้ความสำคัญในการจัดการและควบคุมกลุ่มสัตว์จรจัดในพื้นที่องค์กรปกครองส่วนท้องถิ่น ให้สามารถฉีดวัคซีนและผ่าตัดทำหมันควบคุมการแพร่พันธุ์ โดยมุ่งเน้น การควบคุมการแพร่พันธุ์สัตว์จรจัดในพื้นที่ระหว่างที่ไม่สามารถจัดตั้งศูนย์พักพิงหรือสถานสงเคราะห์สัตว์ได้ ในส่วนของจังหวัดที่ได้ดำเนินการจัดตั้งศูนย์สงเคราะห์สัตว์จรจัดแล้ว ควรบริหารจัดการให้เป็นไปตามมาตรฐานและแนวทางที่กำหนด รวมทั้งขอให้อาศัยความร่วมมือจากภาคเอกชนและภาคประชาชนในการบริหารจัดการต่อไปในอนาคต

**1.๑๐ การจัดตั้งศูนย์สงเคราะห์สัตว์จรจัด ตามแนวทางของกรมส่งเสริมการปกครองท้องถิ่น**

จากการตรวจติดตามของผู้ตรวจราชการสำนักนายกรัฐมนตรี พบว่า ในหลายจังหวัดอยู่ระหว่าง การสร้างพื้นที่ปลอดโรคพิษสุนัขบ้าตามแนวทางของกรมควบคุมโรค กรมปศุสัตว์ และกรมส่งเสริมการปกครองท้องถิ่น โดยมีเป้าหมายในการผลักดันให้มีการสร้างพื้นที่ปลอดโรคพิษสุนัขบ้าในพื้นที่ต่าง ๆ โดยเฉพาะพื้นที่ ที่ไม่พบผู้เสียชีวิตด้วยโรคพิษสุนัขบ้า และไม่มีสัตว์เป็นโรคพิษสุนัขบ้าเป็นระยะเวลามากกว่า 2 ปี แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) การปฏิบัติงานจึงไม่เป็นไปตามแผนปฏิบัติการ ดังนั้นหน่วยงานที่เกี่ยวข้องควรต้องมีการบูรณาการการทำงานกันอย่างต่อเนื่องและจริงจัง

จากการตรวจติดตามของผู้ตรวจราชการกระทรวงมหาดไทย พบว่า กรมส่งเสริมการปกครองท้องถิ่นได้มีหนังสือสั่งการแจ้งหลักเกณฑ์การสร้างพื้นที่ปลอดโรคและแนวทางการประเมินพื้นที่ปลอดโรค พิษสุนัขบ้า เพื่อให้องค์กรปกครองส่วนท้องถิ่นใช้ประเมินตนเองเบื้องต้น ในการตรวจประเมินพื้นที่ปลอดโรคพิษสุนัขบ้าของคณะกรรมการประเมินระดับอำเภอ เพื่อประกาศเป็นพื้นที่ปลอดโรคพิษสุนัขบ้า ซึ่งจังหวัดได้แจ้งให้องค์กรปกครองส่วนท้องถิ่นประเมินตัวเองเบื้องต้น และให้อำเภอแต่งตั้งคณะกรรมการการประเมินระดับอำเภอพิจารณาคัดเลือกองค์กรปกครองส่วนท้องถิ่นประกาศเป็นพื้นที่ปลอดโรคพิษสุนัขบ้า ปัจจุบันองค์กรปกครองส่วนท้องถิ่นอยู่ระหว่างประเมินตนเองเบื้องต้นตามหลักเกณฑ์ฯ จึงมีข้อเสนอแนะว่า จังหวัดควรวางแผนในการขับเคลื่อนการสร้างพื้นที่ปลอดโรคพิษสุนัขบ้าในท้องถิ่น หรือใช้ข้อมูลการประเมินตนเองขององค์กรปกครองส่วนท้องถิ่นที่เชื่อถือได้ (Best Practice) ในการจัดระดับศักยภาพขององค์กรปกครองส่วนท้องถิ่น โดยบูรณาการการทำงานจากทุกภาคส่วนในกิจกรรมรณรงค์ป้องกันโรคพิษสุนัขบ้า กิจกรรมการฉีดวัคซีนป้องกันโรคพิษสุนัขบ้า การควบคุมประชากรสัตว์โดยวิธีผ่าตัดทำหมัน และการให้ความรู้เกี่ยวกับโรคพิษสุนัขบ้า รวมทั้งการฝึกอบรมอาสาสมัครฉีดวัคซีนป้องกันโรคพิษสุนัขบ้าเพื่อสร้างพื้นที่ปลอดโรคพิษสุนัขบ้านำร่องแต่ละแห่ง และขยายผลให้ครอบคลุมทุกพื้นที่ต่อไปในอนาคต

**1.๑๑ การส่งเสริมการมีส่วนร่วมของประชาชน ภาคประชาสังคม และจิตอาสา**

จากการตรวจติดตามของผู้ตรวจราชการสำนักนายกรัฐมนตรี พบว่า ทุกจังหวัดมีการ  
บูรณาการการทำงานร่วมกับหน่วยงานที่เกี่ยวข้องในการกำหนดกลยุทธ์และมาตรการ/กิจกรรม รณรงค์ประชาสัมพันธ์ให้ความรู้ ความเข้าใจเรื่องพิษสุนัขบ้าแก่ประชาชนในชุมชน และการดูแลตนเองให้ปลอดภัย จากโรคพิษสุนัขบ้า ผ่านการสร้างเครือข่ายโดยมีการอบรมให้ความรู้อาสาปศุสัตว์ ให้สังเกตอาการสัตว์ป่วย แจ้งการพบสัตว์ต้องสงสัย รวมทั้งแจ้งข้อมูลผู้สัมผัส หรือถูกกัด ข่วนเพื่อป้องกันและติดตามผู้สัมผัสโรคพิษสุนัขบ้าทุกรายให้องค์กรปกครองส่วนท้องถิ่นหรือสำนักงานปศุสัตว์จังหวัด/อำเภอ นำเข้าสู่กระบวนการรักษา  
อย่างถูกต้องครบถ้วน การร่วมมือกันของหลายเครือข่ายส่งผลให้ประชาชนมีความรู้ ความเข้าใจ ทำให้เกิดความความตื่นตัวเพิ่มมากขึ้น อย่างไรก็ตาม การดำเนินการเฝ้าระวัง ป้องกัน และควบคุมโรคพิษสุนัขบ้า ทั้งในสัตว์และในคน นั้น ยังมีความจำเป็นที่ทุกหน่วยงานที่เกี่ยวข้องยังคงต้องบูรณาการกันอย่างจริงจังและต่อเนื่อง เพื่อให้โครงการสัตว์ปลอดโรค คนปลอดภัย จากโรคพิษสุนัขบ้าฯ เกิดความยั่งยืน

**1.๑๒ การป้องกันไม่ให้สุนัขและแมวจากประเทศเพื่อนบ้านข้ามแดนมายังประเทศไทย**

จากการตรวจติดตามของผู้ตรวจราชการสำนักนายกรัฐมนตรี พบว่า จังหวัดที่มีพื้นที่ติดกับชายแดนประเทศเพื่อนบ้านได้มีการจัดทำแผน/แนวทาง/มาตรการ เพื่อป้องกันไม่ให้สุนัขและแมวจากประเทศเพื่อนบ้านข้ามแดนมายังประเทศไทย โดยการประสานกับด่านกักกันสัตว์ให้เข้มงวดในการจัดการสุนัขและแมวระหว่างประเทศ รวมทั้งมีการเฝ้าระวัง ตรวจสอบการลักลอบนำเข้า - ส่งออก นำผ่านสัตว์ ซากสัตว์และสินค้าปศุสัตว์ตามช่องผ่านแดน เพื่อป้องกันการเกิดโรคระบาดสัตว์ในพื้นที่อย่างเข้มงวดตามมาตรการฯ ทั้งนี้ สำนักงานปศุสัตว์จังหวัดร่วมกับปศุสัตว์อำเภอ และองค์กรปกครองส่วนท้องถิ่นที่มีเขตติดต่อตามแนวชายแดน ดำเนินการรณรงค์ฉีดวัคซีนป้องกันโรคพิษสุนัขบ้าและออกหน่วยบริการผ่าตัดทำหมันเพื่อควบคุมประชากรสุนัขและแมวในพื้นที่ ตลอดจนประชาสัมพันธ์ขอความร่วมมือหากมีผู้พบเจอสัตว์ตามแนวชายแดนที่แสดงอาการเข้าข่ายโรคพิษสุนัขบ้าให้ประสานแจ้งเจ้าหน้าที่ปศุสัตว์หรืออาสาปศุสัตว์ในพื้นที่ในทันที

**๒. การประเมินผลการดำเนินโครงการฯ**

จากการตรวจติดตามในพื้นที่ในปีงบประมาณ พ.ศ. ๒๕๖๔ พบว่า หน่วยงานที่เกี่ยวข้อง ได้แก่ สำนักงานปศุสัตว์จังหวัด สำนักงานสาธารณสุขจังหวัด สำนักงานส่งเสริมการปกครองท้องถิ่นจังหวัด สำนักงานประชาสัมพันธ์จังหวัด สำนักงานแรงงานจังหวัด สำนักงานศึกษาธิการจังหวัด และองค์กรปกครองส่วนท้องถิ่น ได้มีการตื่นตัวและให้ความสำคัญกับการขับเคลื่อนการดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ เพิ่มมากขึ้น โดยทุกภาคส่วนมีการบูรณาการการปฏิบัติงานในหน้าที่ความรับผิดชอบ และร่วมดำเนินการเฝ้าระวัง ป้องกัน และควบคุมโรคพิษสุนัขบ้าอย่างจริงจังและเป็นรูปธรรม ประชาชนมีความตระหนัก และตื่นตัวในการควบคุมป้องกันโรคพิษสุนัขบ้า แต่เนื่องจากสถานการณ์การแพร่ระบาดของโรค ติดเชื้อไวรัสโคโรนา 2019 (โควิด - 19) ได้ส่งผลกระทบต่อการดำเนินงานภายในพื้นที่ ทำให้การดำเนินงาน ในการสร้างพื้นที่ปลอดโรคพิษสุนัขบ้าอาจไม่เป็นไปตามเป้าหมายที่กำหนดไว้

อย่างไรก็ตาม หากจะให้การดำเนินโครงการฯ เกิดผลสำเร็จมากกว่านี้ นอกจากส่วนราชการและองค์กรปกครองส่วนท้องถิ่นจะร่วมมือขับเคลื่อนโครงการฯ แล้ว ควรมีมาตรการในการบังคับใช้กฎหมายที่เกี่ยวข้อง รวมทั้งการประสานขอความร่วมมือจากประชาชนในการเลี้ยงดูสัตว์เลี้ยงอย่างมีความรับผิดชอบ และการเข้ามามีส่วนร่วมของหน่วยงานองค์การอิสระ (NGO) ในพื้นที่ รวมถึงการทำหน้าที่ของแต่ละหน่วยงาน/องค์กร ควรสอดประสานกันมากขึ้น ในระยะยาวต้องมีการจัดระเบียบการเลี้ยงสุนัขและแมว ไม่ให้มีปัญหาในชุมชนหรือก่อให้เกิดโรคพิษสุนัขบ้า โดยเจ้าของสัตว์เลี้ยงต้องตระหนักในเรื่องการเลี้ยงดู การให้วัคซีน และ การควบคุมดูแลอย่างถูกต้องและเคร่งครัด ต้องมีการบูรณาการความร่วมมือจากทุกภาคส่วนทั้งส่วนกลางและส่วนภูมิภาคให้มากขึ้นและต่อเนื่องต่อไป รวมทั้งดำเนินการประชาสัมพันธ์ให้ประชาชนมีความรู้ ความเข้าใจ ที่ถูกต้องเกี่ยวกับโรคพิษสุนัขบ้าอย่างต่อเนื่อง จึงจะสามารถกำจัดโรคพิษสุนัขบ้าได้อย่างยั่งยืน และสามารถดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ บรรลุวัตถุประสงค์ของโครงการที่จะกำจัดโรค

**๓. ปัญหาอุปสรรค และข้อเสนอแนะจากการตรวจราชการแบบบูรณาการของผู้ตรวจราชการ**

จากการตรวจติดตามการดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ ประจำปีงบประมาณ พ.ศ. ๒๕๖๔ ของคณะผู้ตรวจราชการ พบว่าเป็นประเด็นปัญหาที่พบอย่างต่อเนื่อง และอยู่ระหว่างการดำเนินการแก้ไขปัญหาตามข้อเสนอแนะของผู้ตรวจราชการที่เคยได้ให้ไว้แล้ว ในการนี้ จึงมีเสนอแนะ ให้ส่วนราชการที่มีภารกิจเกี่ยวข้องดำเนินการขับเคลื่อนการดำเนินโครงการฯ ปรับปรุง เร่งรัด และติดตาม การดำเนินงานตามโครงการฯ ดังกล่าวให้มีประสิทธิภาพมากยิ่งขึ้นต่อไป ดังนี้

| **ปัญหาอุปสรรค** | **ข้อเสนอแนะของผู้ตรวจราชการ** |
| --- | --- |
| 1. การออกข้อบัญญัติ/เทศบัญญัติในการควบคุมการเลี้ยงสัตว์และปล่อยสัตว์ขององค์กรปกครองส่วนท้องถิ่นยังไม่เข้มงวดในการบังคับใช้กฎหมาย | กระทรวงมหาดไทย (กรมส่งเสริมการปกครองท้องถิ่น) กระทรวงเกษตรและสหกรณ์ (กรมปศุสัตว์) และกระทรวงสาธารณสุข (กรมควบคุมโรค) ควรดำเนินการบังคับใช้กฎหมาย ระเบียบ ข้อบัญญัติ/เทศบัญญัติ ว่าด้วยการควบคุมการเลี้ยงหรือปล่อยสัตว์อย่างเคร่งครัดและให้เกิดผลสัมฤทธิ์ในการควบคุมและป้องกันโรคพิษสุนัขบ้า |
| 2. ยังไม่มีสถานที่สำหรับสร้างศูนย์สงเคราะห์สัตว์จรจัด และบุคลากรในการดูแลสัตว์ โดยจังหวัดอยู่ระหว่างการจัดหาสถานที่สำหรับการสร้างศูนย์พักพิง | กระทรวงมหาดไทย (กรมส่งเสริมการปกครองท้องถิ่น) ควรขับเคลื่อนการจัดตั้งศูนย์สงเคราะห์สัตว์จรจัดให้ครอบคลุมทุกจังหวัดอย่างเป็นรูปธรรม โดยให้แต่ละจังหวัดพิจารณาดำเนินการตามความเหมาะสมกับสถานการณ์และศักยภาพของแต่ละจังหวัด ทั้งนี้ จังหวัดอาจพิจารณาบูรณาการการทำงานร่วมกับภาคเอกชน วัด องค์กรปกครองส่วนท้องถิ่น และหน่วยงานที่เกี่ยวข้องในการดำเนินการ และเน้นย้ำให้เป็นการดำเนินงานที่มีคุณภาพ |
| 3. การพัฒนาประสิทธิภาพในการปฏิบัติงานตามโครงการฯ ในส่วนราชการที่มีภารกิจเกี่ยวข้อง ยังพบปัญหาอุปสรรค อาทิ การสำรวจและขึ้นทะเบียนสัตว์จรจัด การจัดหาวัคซีนป้องกันโรคพิษสุนัขบ้า  การทำหมันสุนัขและแมว ไม่เป็นไปตามแผนที่วางไว้เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) | กระทรวงเกษตรและสหกรณ์ (กรมปศุสัตว์) กระทรวงสาธารณสุข (กรมควบคุมโรค) กระทรวงมหาดไทย (กรมส่งเสริม การปกครองท้องถิ่น) กระทรวงศึกษาธิการ กระทรวงแรงงาน กรมประชาสัมพันธ์ และคณะสัตวแพทยศาตร์ มหาวิทยาลัยเกษตรศาสตร์ ควรบูรณาการดำเนินงานร่วมกันเพื่อขับเคลื่อน ปรับปรุง เร่งรัด และติดตามการดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ ให้สอดคล้องภายใต้สถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ในประเด็นที่เกี่ยวเนื่องกับภารกิจงานให้มีประสิทธิภาพมากยิ่งขึ้น |

**บทที่ ๔**

**แนวทางการตรวจติดตาม**

**การดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ**

**ในปีงบประมาณ พ.ศ. ๒๕๖๕**

**๑. จุดเน้นในการตรวจติดตาม**

๑.1 รักษามาตรฐานและพัฒนาประสิทธิภาพการปฏิบัติงานตามโครงการฯ ให้เป็นไปตามแผนงาน ที่หน่วยงานหลัก ได้แก่ กรมควบคุมโรค กรมปศุสัตว์ กรมส่งเสริมการปกครองส่วนท้องถิ่น และคณะสัตวแพทยศาสตร์ มหาวิทยาลัยเกษตรศาสตร์ กำหนด **โดยมีจุดเน้นในเรื่องการสำรวจประชากรสุนัขและแมวที่มีประสิทธิภาพ เพื่อดำเนินการฉีดวัคซีนป้องกันโรคพิษสุนัขบ้าให้ครบถ้วน**

๑.2 สนับสนุนการค้นหาแนวทางที่เหมาะสมเพื่อพัฒนาการบริหารจัดการสัตว์จรจัดให้ประสบผลสำเร็จเป็นรูปธรรม ทั้งในส่วนของภาครัฐ ภาคเอกชน และภาคประชาชน

๑.3 ผลักดันการบังคับใช้กฎหมาย ระเบียบข้อบัญญัติ/เทศบัญญัติ ว่าด้วยการควบคุมการเลี้ยงหรือปล่อยสัตว์ และกฎหมายอื่น ๆ ที่เกี่ยวข้องกับการป้องกันโรคพิษสุนัขบ้าอย่างเคร่งครัด

๑.4 สนับสนุนการขับเคลื่อนการสร้างพื้นที่ปลอดโรคพิษสุนัขบ้าตามแนวทางที่กรมควบคุมโรค กรมปศุสัตว์ และกรมส่งเสริมการปกครองท้องถิ่น กำหนดร่วมกัน

๑.5 สนับสนุนการประชาสัมพันธ์เพื่อเสริมสร้างความรู้ความเข้าใจของประชาชน และเยาวชนเกี่ยวกับโรค พิษสุนัขบ้าที่ถูกต้องและมีประสิทธิภาพ

๑.6 การป้องกันไม่ให้สุนัขและแมวจากประเทศเพื่อนบ้านข้ามแดนมายังประเทศไทย

**๒. ขอบเขตการตรวจติดตาม**

๒.๑ วิธีการตรวจติดตาม

เห็นควรตรวจติดตามโดยวิธีการต่าง ๆ ดังนี้

2.1.1 การรับฟังรายงานและสอบถามข้อมูลจากหน่วยงานที่รับผิดชอบ และหน่วยงานที่เกี่ยวข้อง ในระดับพื้นที่

2.1.2 การสังเกตการณ์การดำเนินโครงการในพื้นที่ ตามดุลยพินิจของผู้ตรวจราชการ

๒.๒ พื้นที่การตรวจติดตาม

ตรวจติดตามทุกจังหวัดทั้งประเทศ และกรุงเทพมหานคร ดังนี้

๒.๒.๑ ผู้ตรวจราชการสำนักนายกรัฐมนตรี ผู้ตรวจราชการกระทรวงเกษตรและสหกรณ์ ผู้ตรวจราชการกระทรวงมหาดไทย ผู้ตรวจราชการระทรวงสาธารณสุข ผู้ตรวจราชการกระทรวงศึกษาธิการ ผู้ตรวจราชการกระทรวงแรงงาน ผู้ตรวจราชการกรมส่งเสริมการปกครองท้องถิ่น และผู้ตรวจราชการกรุงเทพมหานคร ลงพื้นที่ตรวจติดตามแบบบูรณาการ หรือประชุมผ่านระบบการประชุมทางไกล Video Conference ตามจุดเน้นฯ ในปีงบประมาณ พ.ศ. ๒๕๖๕ โดยให้เป็นดุลยพินิจของผู้ตรวจราชการสำนักนายกรัฐมนตรีที่จะพิจารณากำหนดพื้นที่ดำเนินการตรวจราชการแบบบูรณาการ

๒.2.๒ ผู้ตรวจราชการสำนักนายกรัฐมนตรี ลงพื้นที่ตรวจติดตามหรือประชุมผ่านระบบการประชุมทางไกล Video Conference ตามจุดเน้นฯ ในปีงบประมาณ พ.ศ. ๒๕๖๕ ในพื้นที่ที่มิได้ดำเนินการตรวจราชการแบบบูรณาการ

๒.๒.3 ผู้ตรวจราชการกระทรวงเกษตรและสหกรณ์ ผู้ตรวจราชการกระทรวงมหาดไทย ผู้ตรวจราชการกระทรวงสาธารณสุข ผู้ตรวจราชการกระทรวงศึกษาธิการ ผู้ตรวจราชการกระทรวงแรงงาน และผู้ตรวจราชการกรมส่งเสริมการปกครองท้องถิ่น ตรวจติดตามการดำเนินงานของหน่วยงานภายใต้โครงการฯ ตามภารกิจของกระทรวง/กรม

2.3 ระยะเวลาในการตรวจติดตาม

ตรวจติดตามแบบบูรณาการในพื้นที่ จำนวน 2 ครั้ง ดังนี้

ครั้งที่ 1 ระหว่างวันที่ ๑ กุมภาพันธ์ – 15 มีนาคม ๒๕๖๕

ครั้งที่ ๒ ระหว่างวันที่ ๑ กรกฎาคม – 15 สิงหาคม ๒๕๖๕

**๓. การรายงานผลการตรวจติดตาม**

๓.1 รายงานผลการตรวจราชการของผู้ตรวจราชการสำนักนายกรัฐมนตรี

ผู้ตรวจราชการสำนักนายกรัฐมนตรี จัดทำรายงานผลการตรวจราชการรายเขตในรูปแบบ Infographic ตามประเด็นการตรวจติดตามที่กำหนด ส่งให้สำนักตรวจราชการ สำนักงานปลัดสำนักนายกรัฐมนตรี จำนวน 2 ครั้ง ดังนี้

ครั้งที่ 1 ภายในวันที่ 15 เมษายน ๒๕๖๕

ครั้งที่ ๒ ภายในวันที่ 30 กันยายน ๒๕๖๕

๓.2 รายงานผลการตรวจราชการของผู้ตรวจราชการกระทรวง/กรมที่เกี่ยวข้อง

ผู้ตรวจราชการกระทรวง/กรม ที่เกี่ยวข้อง จัดทำรายงานผลการตรวจราชการของกระทรวง/กรม ตามรูปแบบที่กำหนด ส่งให้สำนักตรวจราชการ สำนักงานปลัดสำนักนายกรัฐมนตรี จำนวน 1 ครั้ง ภายในวันที่ 30 กันยายน ๒๕๖๕

หมายเหตุ : หากผู้ตรวจราชการสำนักนายกรัฐมนตรี และผู้ตรวจราชการกระทรวง/กรมที่เกี่ยวข้อง มีการลงพื้นที่ในระหว่างปีงบประมาณ หรือประชุมผ่านระบบการประชุมทางไกล Video Conference นอกเหนือจากกำหนดการตรวจราชการตามรอบการตรวจราชการปกติ และได้รับทราบปัญหา/อุปสรรคจากการดำเนินโครงการสัตว์ปลอดโรค คนปลอดภัย จากโรคพิษสุนัขบ้าฯ หรือมีข้อสังเกตและข้อเสนอแนะ ขอให้แจ้งข้อมูลดังกล่าว ให้สำนักงานปลัดสำนักนายกรัฐมนตรีทราบด้วย ทั้งนี้ เพื่อเป็นข้อมูลประกอบ การตรวจติดตาม และการจัดทำรายงานผลการตรวจติดตามฯ ในภาพรวมของปีงบประมาณ พ.ศ. ๒๕๖๕ ต่อไป

**แบบประเด็นการตรวจติดตาม**

**โครงการสัตว์ปลอดโรค คนปลอดภัย จากโรคพิษสุนัขบ้า**

**ตามพระปณิธานศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี**

**ประจำปีงบประมาณ พ.ศ. 256๕**

**ผู้ให้ข้อมูล**  **:** ประธานกรรมการโรคติดต่อจังหวัด หรือประธานกรรมการที่ทำหน้าที่การป้องกัน แก้ไข   
 และควบคุมโรคพิษสุนัขบ้าระดับจังหวัด หรือผู้ที่ได้รับมอบหมาย

**คำชี้แจง :** ขอให้จัดทำสรุปผลการดำเนินงานตามประเด็นการตรวจติดตาม เสนอผู้ตรวจราชการ  
สำนักนายกรัฐมนตรีในวันที่มาตรวจราชการ ทั้งนี้ขอให้จัดส่งข้อมูลทางไปรษณีย์อิเล็กทรอนิกส์ (e – mail) หรือช่องทางอื่น ๆ ตามที่กำหนดอย่างน้อย 10 วันก่อนวันมาตรวจราชการ

**ประเด็นการตรวจติดตาม**

๑. ผลการดำเนินงานตามโครงการสัตว์ปลอดโรค คนปลอดภัย จากโรคพิษสุนัขบ้าฯ ในภาพรวม

๑.๑ การเฝ้าระวัง ป้องกัน และควบคุมโรคพิษสุนัขบ้าในสัตว์

๑.๒ การเฝ้าระวัง ป้องกัน และควบคุมโรคพิษสุนัขบ้าในคน

๑.๓ การป้องกันควบคุม และดูแลรักษาโรคพิษสุนัขบ้าในแรงงานต่างด้าว

๑.๔ การขับเคลื่อนการดำเนินงานโครงการสัตว์ปลอดโรค คนปลอดภัย จากโรคพิษสุนัขบ้าฯ ในท้องถิ่น

(1) การสำรวจจำนวน และขึ้นทะเบียนประชากรสุนัขและแมว ที่ดำเนินการโดยองค์กรปกครอง ส่วนท้องถิ่น

(2) การสนับสนุนวัคซีนป้องกันโรคพิษสุนัขบ้าขององค์กรปกครองส่วนท้องถิ่น

(3) การจัดทำข้อบัญญัติท้องถิ่นเพื่อควบคุมการเลี้ยงและปล่อยสัตว์ขององค์กรปกครองส่วนท้องถิ่น และการบังคับใช้กฎหมาย ระเบียบข้อบัญญัติ/เทศบัญญัติ ว่าด้วยการควบคุมการเลี้ยงหรือปล่อยสัตว์ และกฎหมายอื่น ๆ ที่เกี่ยวข้องกับการป้องกันโรคพิษสุนัขบ้าอย่างเคร่งครัด

(4) การนำเข้าข้อมูลในระบบฐานข้อมูลโรคพิษสุนัขบ้าหนึ่งเดียว (Rabies One Data)

2. ผลการดำเนินการจัดตั้งศูนย์สงเคราะห์สัตว์จรจัด ตามแนวทางของกรมส่งเสริมการปกครองท้องถิ่น   
และองค์กรปกครองส่วนท้องถิ่น/จังหวัดได้มีการสนับสนุนศูนย์สงเคราะห์สัตว์ของเอกชนที่ตั้งอยู่ในจังหวัด หรือไม่ อย่างไร

3. ผลการสนับสนุนการขับเคลื่อนการสร้างพื้นที่ปลอดโรคพิษสุนัขบ้าตามแนวทางที่กรมควบคุมโรค กรมปศุสัตว์ และกรมส่งเสริมการปกครองท้องถิ่นกำหนด (กรณีที่จังหวัดมีแผนการสร้างพื้นที่ปลอดโรคพิษสุนัขบ้าฯ)

4. สรุปความคืบหน้าและผลการดำเนินงานการประชาสัมพันธ์เพื่อปลูกฝังความรู้ความเข้าใจของประชาชน และเยาวชนเกี่ยวกับโรคพิษสุนัขบ้าที่ถูกต้องและมีประสิทธิภาพ และการส่งเสริมการมีส่วนร่วมของประชาชน ภาคประชาสังคม และจิตอาสา

5. สรุปความคืบหน้าการป้องกันไม่ให้สุนัขและแมวจากประเทศเพื่อนบ้านข้ามแดนมายังประเทศไทย (เฉพาะจังหวัดที่มีเขตติดต่อกับประเทศเพื่อนบ้าน)

6. สรุปความคืบหน้าในการดำเนินการ/การจัดตั้งศูนย์พักพิงสัตว์ต้นแบบโดยสังเขป **(เฉพาะจังหวัดนครราชสีมา อุดรธานี เชียงใหม่ นครศรีธรรมราช อุทัยธานี และกรุงเทพมหานคร)** และศูนย์พักพิง  
ที่สร้างแล้วเสร็จมีการประชาสัมพันธ์การดำเนินงานของศูนย์พักพิงแก่ประชาชนทั่วไป หรือไม่ อย่างไร

7. ปัญหา – อุปสรรค และข้อเสนอแนะเพิ่มเติม ในการแก้ไขปัญหาโรคพิษสุนัขบ้า

**หมายเหตุ : สามารถปรับปรุงเพิ่มเติมประเด็นการตรวจติดตามได้ตามความเหมาะสม**



**รายงานผลการตรวจติดตามในรูปแบบ Infographic**

**โครงการสัตว์ปลอดโรค คนปลอดภัย จากโรคพิษสุนัขบ้า**

**ตามพระปณิธานศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี**

**ประจำปีงบประมาณ พ.ศ. ๒๕6๕**

**ของผู้ตรวจราชการสำนักนายกรัฐมนตรี เขตตรวจราชการที่ ................**

**ตรวจติดตามระหว่างวันที่.............................**

**\*\*\*\*\*\*\*\*\***

**ผลการตรวจติดตามตามประเด็นการตรวจติดตาม**

**…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………….................**

**ปัญหา/อุปสรรค ข้อเสนอแนะเชิงพื้นที่/นโยบาย**

**………………………………………………………………….. ……………………………………………………………………**

**………………………………………………………………….. …………………………………………………………………..**

**………………………………………………………………….. …………………………………………………………………..**

**………………………………………………………………….. …………………………………………………………………..**

**…………………………………………………………………..…………………………………………………………………..**

**รูปภาพการตรวจติดตาม**

**หมายเหตุ : สามารถปรับปรุงเพิ่มเติมประเด็นการตรวจติดตาม และรูปแบบ Infographic ได้ตามความเหมาะสม**

ตรากระทรวง

**รายงานผลการตรวจติดตาม**

**โครงการสัตว์ปลอดโรค คนปลอดภัย จากโรคพิษสุนัขบ้า**

**ตามพระปณิธานศาสตราจารย์ ดร. สมเด็จเจ้าฟ้าฯ กรมพระศรีสวางควัฒน วรขัตติยราชนารี**

**ประจำปีงบประมาณ พ.ศ. ๒๕6๕**

**ของผู้ตรวจราชการกระทรวง................**

**\*\*\*\*\*\*\*\*\***

**1. ผลการตรวจติดตาม**

.........................................................................................................................................................................

(ขอให้**ครอบคุลมสถานการณ์โรคพิษสุนัขบ้าในพื้นที่ตามภารกิจของหน่วยงาน** ได้แก่

กระทรวงเกษตรและสหกรณ์ : การเฝ้าระวัง ป้องกัน และควบคุมโรคพิษสุนัขบ้าในสัตว์

กระทรวงมหาดไทย : การจัดการระบบศูนย์พักพิงสัตว์

กระทรวงสาธารณสุข : การเฝ้าระวัง ป้องกันควบคุม และดูแลรักษาโรคพิษสุนัขบ้าในคน

กระทรวงศึกษาธิการ : การสร้างความรู้ความเข้าใจในโรงเรียน

กรมส่งเสริมการปกครองท้องถิ่น : การขับเคลื่อนการดำเนินงานโรคพิษสุนัขบ้าในท้องถิ่น

กระทรวงแรงงาน : การป้องกันควบคุม และดูแลรักษาโรคพิษสุนัขบ้าในแรงงานต่างด้าว

และขอให้**ครอบคลุมการบูรณาการระหว่างกระทรวง/กรม/ท้องถิ่น และหน่วยงานที่เกี่ยวข้องในพื้นที่**)

**๒. ปัญหาอุปสรรค**

2.๑ ระดับพื้นที่

2.๒ ระดับนโยบาย

**๓. การประเมินผลการดำเนินโครงการ**

.........................................................................................................................................................................

**๔. ข้อเสนอแนะ**

๔.๑ ระดับพื้นที่

๔.๒ ระดับนโยบาย

|  |  |  |
| --- | --- | --- |
| **รูปภาพการตรวจติดตาม** | **รูปภาพการตรวจติดตาม** | **รูปภาพการตรวจติดตาม** |
| คำอธิบายภาพ | คำอธิบายภาพ | คำอธิบายภาพ |

**(...........................................)**

**หัวหน้าผู้ตรวจราชการกระทรวง..........**